Pemandu Myvi dibebaskan
Oleh NUR HUDA MUSA

24 Februari 2021, 3:16 pm
PETALING JAYA – Pemandu Perodua Myvi yang memandu secara melulu sebelum merempuh kenderaan lain di Jalan Bandar Kinrara 6F, Bandar Kinrara, Serdang Isnin lalu telah dibebaskan dengan jaminan polis hari ini.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shari’a berkata, sampel darah telah diambil dan dihantar untuk analisa Jabatan Kimia.
Menurutnya, pihaknya masih menunggu keputusan ujian darah tersebut yang dijangka akan mengambil sedikit masa.
“Suspek sudah diberi jaminan oleh polis dan setelah semua keterangan diperolehi, akan rujuk Kertas Siasatan kepada Timbalan Pendakwa Raya.
“Sementara itu pemeriksaan fizikal kenderaan juga akan dibuat, dan akan mengambil masa untuk dapatkan laporan,” katanya dalam satu kenyataan di sini hari ini.
Dalam pada itu Azman berkata, polis memohon bantuan saksi yang mempunyai rakaman papan pemuka berkaitan kereta Perodua MyVi tersebut (sebelum kejadian) untuk berhubung dengan pegawai penyiasat kes untuk membantu siasatan.

Dalam kejadian pada pukul 2 petang itu, pemandu kereta berusia 26 tahun berkenaan merempuh van dan Proton Waja mengakibatkan pemandu van cedera parah.
Insiden kemalangan itu juga dirakam oleh kamera papan pemuka kenderaan lain yang melalui kawasan itu sebelum rakaman tersebut tular di laman sosial.
Rakaman tersebut menunjukkan Perodua Myvi terbabit dipandu laju sebelum merempuh dua kenderaan lain.
Akibat rempuhan itu, sebuah van dilihat terbabas dan terbalik ke kiri jalan manakala sebuah lagi kenderaan turut terbabas. – K! ONLINE


1.76 juta penduduk Kedah bakal terima suntikan vaksin
Oleh NORLIDA AKMAR IDROS

24 Februari 2021, 3:03 pm
ALOR SETAR – Kira-kira 1.76 juta penduduk Kedah akan menerima suntikan vaksin Covid-19 yang dilakukan secara berperingkat menerusi tiga fasa dalam tempoh setahun bermula Ahad ini.
Pemberian suntikan vaksin dalam tiga fasa itu dijangka memberi liputan vaksinasi kepada 80 peratus penduduk negeri ini dan pekerja bukan warganegara.
Pengarah Kesihatan Negeri Kedah, Dr. Mohd. Fikri Ujang memberitahu, buat masa ini, Kedah diperuntukkan sebanyak 50,310 dos vaksin bagi fasa pertama melibatkan 25,155 senarai penerima terdiri daripada petugas barisan hadapan.
“Mereka antaranya petugas kesihatan Kementerian Kesihatan (KKM) dan swasta, polis, Angkatan Pertahanan Awam Malaysia (APM), kastam, imigresen dan bomba.
“Suntikan fasa pertama ini akan bermula Ahad ini hingga April ini,” katanya dalam satu kenyataan di sini hari ini.
Kata beliau, bekalan vaksin bagi fasa pertama itu diterima secara berperingkat bermula hari ini yang mana ia akan ditempatkan di tiga Pusat Simpanan Vaksin (PSV) terpilih di Kota Setar, Kuala Muda dan Langkawi. – K! ONLINE


[VIDEO] Noor Hisham selamat disuntik vaksin Covid-19
Oleh NOR IDAYU BOSRO

24 Februari 2021, 3:09 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah selamat menerima suntikan vaksin Covid-19 keluaran Pfizer kira-kira pukul 2.50 petang tadi.
Suntikan kepada Noor Hisham dibuat oleh vaksinator iaitu jururawat, Mazirah Mokhtar.
Terdahulu, Perdana Menteri, Tan Sri Muhyiddin Yassin dan Noor Hisham diberikan taklimat oleh Pengarah Pejabat Kesihatan Putrajaya.
Muhyiddin Yassin dan Noor Hisham menjadi individu pertama di negara ini menerima suntikan vaksin Covid-19 di Pusat Kesihatan Putrajaya, Presint 11 di sini sekali gus menandakan Program Imunisasi Covid-19 Kebangsaan sudah bermula. – K! ONLINE


94 HAT terima vaksin Pfizer-BioNTech
24 Februari 2021, 3:14 pm
PETALING JAYA- Hospital Kem Terendak atau dikenali sebagai 94 Hospital Angkatan Tentera (94 HAT) yang merupakan pusat simpanan vaksin telah menerima bekalan vaksin Pfizer-BioNTech sekitar jam 11 pagi tadi.
Pegawai Memerintah 94 HAT, Brigadier Jeneral Dr. Muhamed Hatta Manis berkata, 94 HAT telah menerima kumpulan pertama sebanyak 390 vial (bebuli) vaksin Pfizer-BioNTech.
“Dengan setiap vial boleh menghasilkan enam dos yang boleh menjadikan keseluruhan 2340 dos bagi kegunaan 1,170 anggota tentera yang akan menerima dos tersebut.
“Dos adalah bagi kegunaan frontliner melibatkan kakitangan kesihatan, dan anggota tentera yang bertugas di sekitar Kem Terendak, Melaka iaitu 3 Divisyen, 10 Briged Para dan Grup Gerak Khas,” katanya dalam satu kenyataan hari ini.
Vaksin tersebut telah dibawa daripada Hospital Besar Melaka menggunakan perkhidmatan Van DHL dengan diiringi oleh Polis Diraja Malaysia dan juga Polis Tentera. – K! ONLINE


Duda disyaki pengedar dadah ditahan
Oleh NIK NUR IZZATUL HAZWANI NIK ADNAN

24 Februari 2021, 3:06 pm
DUNGUN – Seorang duda yang disyaki pengedar dadah berjaya ditahan polis di dalam sebuah ladang sawit di Felda Kerteh 3, Ketengah Jaya dekat sini pada kelmarin.
Lelaki berusia 47 tahun itu ditahan dalam serbuan di lokasi berkenaan pada pukul 12.30 tengah hari.
Ketua Polis Daerah Dungun, Superintendan Baharudin Abdullah berkata, serbuan itu berjaya menjumpai 33 botol mengandungi serbuk putih disyaki dadah jenis heroin dan dua paket mengandungi ketulan kristal dipercayai dadah jenis syabu.
“Kedua-dua dadah yang masing-masing seberat 165.7 gram dan 10 gram itu dianggarkan bernilai lebih RM22,000,” katanya pada sidang akhbar di Ibu Pejabat Polis Daerah Dungun di sini hari ini.
Baharudin berkata, siasatan awal percaya bekalan dadah tersebut baharu diperolehi suspek baru-baru ini.
Tambah beliau, bekalan dadah dipercayai untuk pasaran sekitar daerah tersebut boleh menampung kira-kira 8,785 penagih dadah.

“Ujian urin suspek mendapati dia positif dadah jenis heroin selain mempunyai dua rekod jenayah lampau berkaitan dadah,” katanya. – K! ONLINE


Kereta jatuh sungai, mayat warga emas ditemui
Oleh ALICIA JOHNY KUEH

24 Februari 2021, 3:20 pm
KUCHING – Mayat pemandu sebuah kenderaan yang terjatuh ke dalam Sungai Sarawak berdekatan Jambatan Satok di sini pagi tadi telah dijumpai.
Menurut Pusat Gerakan Operasi Bomba Sarawak, mayat wanita warga emas itu dikeluarkan Pasukan Penyelamat Di Air (PPDA) pada pukul 12.56 tengah hari.
“Mayat mangsa diserahkan kepada pihak polis untuk tindakan selanjutnya,” katanya dalam kenyataan hari ini.
Mangsa yang dikenal pasti sebagai Ng Yian Hong, 70, dipercayai memandu sebuah kereta jenis Perodua Kenari sebelum terjatuh ke dalam sungai berkenaan pada pukul 10.30 pagi.
Menurut keterangan saksi, kenderaan terbabit telah masuk ke dalam sungai dari tebing sejauh 30 meter.- K! ONLINE


37 klinik kesihatan jadi pusat pemberian vaksin di NS
Oleh ZAKKINA WATI AHMAD TARMIZI

24 Februari 2021, 3:41 pm
SEREMBAN – Petugas barisan hadapan di negeri ini akan mula menerima suntikan vaksin fasa pertama di 37 klinik kesihatan yang menjadi pusat pemberian vaksin, bermula esok.
Menteri Besar Negeri Sembilan, Datuk Seri Aminuddin Harun berkata, dianggarkan kira-kira 10,000 dos vaksin diterima negeri ini hari ini dan akan digunakan untuk barisan hadapan yang bertugas.
“Kami belum menerima jumlah kesuluruhan petugas barisan hadapan tersebut bagaimanapun saya menganggarkan kira-kira 10,000 dos vaksin telah diterima di negeri ini untuk fasa pertama.
“Sebanyak 37 buah klinik kesihatan di negeri ini akan terlibat dan petugas barisan hadapan yang akan menerima vaksin berkenaan termasuklah doktor, jururawat, anggota tentera, polis, anggota Angkatan Pertahanan Malaysia (APM), Rela, pihak berkuasa tempatan (PBT) termasuk pegawai daerah dan ia akan diselaras oleh Jabatan Kesihatan negeri,” katanya.
Beliau berkata demikian dalam sidang akhbar selepas mempengerusikan Mesyuarat Mingguan Exco di Wisma Negeri dekat sini hari ini.
Sementara itu, menurut Menteri Besar, kerajaan negeri juga sedang dalam perundingan bagi menyediakan dewan untuk semasa digunakan pemberian vaksin pada fasa kedua dan ketiga kelak.

“Untuk fasa pertama ini kita menggunakan sebanyak 37 klinik kesihatan. Bagaimanapun, bagi fasa dua dan ketiga nanti kami akan menyediakan dewan dan turut menyiapkan senarai keperluan sebelum dewan dibenarkan operasi sebagai tempat menerima suntikan kelak,” katanya.
Tambah Aminuddin, sebanyak 16 dewan telah dikenal pasti untuk fasa kedua dan ketiga pemberian vaksin di setiap daerah dan Kerajaan negeri juga akan menubuhkan bilik gerakan daerah dan negeri dalam masa terdekat bagi melancarkan lagi proses berkenaan.


Guna Jambatan Kedua Pulau Pinang elak kesesakan
Oleh SAFINA RAMLI

24 Februari 2021, 3:12 pm
GEORGE TOWN – Jambatan Sultan Abdul Halim Muadzam Shah (JSAHMS) atau lebih dikenali sebagai Jambatan Kedua Pulau Pinang sentiasa bersedia untuk menjadi laluan alternatif bagi pengguna mengelakkan kesesakan untuk ke bahagian seberang dan pulau.
Menurut kenyataan Jambatan Kedua Sdn Bhd. (JKSB) JSAHMS bertindak sebagai laluan alternatif untuk ke bahagian utama pulau seperti di Batu Maung, Bayan Lepas dan Georgetown serta menyediakan lapan lorong yang merangkumi perkhidmatan Smart Tag, Touch n Go dan juga RFID.
Kata kenyataan itu, dengan kadar tol hanya sebanyak RM 5.74 (untuk kelas 1 sahaja; kenderaan persendirian atau penumpang), JSAHMS merupakan pilihan untuk para pengguna keluar masuk ke bahagian pulau.
“JSAHMS menghubungkan secara terus Batu Kawan kepada bahagian utama pulau dan menghubungkan Batu Kawan secara terus ke Lapangan Terbang Antarabangsa Pulau Pinang.
“Para pengguna akan sampai ke kawasan yang dinyatakan di atas dengan lebih mudah tanpa pertu menempuh kesesakan yang serius,” katanya dalam kenyataan di sini hari ini.
Jambatan Pulau Pinang mengalami kesesakan selepas pengguna melihat asap keluar menerusi jeriji besi di tengah jalan kira-kira pukul 4 petang, Isnin lalu.

Menurut Jabatan Bomba dan Penyelamat negeri, kejadian berlaku berikutan terdapat kebakaran kabel elektrik di bawah jambatan tersebut.
Kenyataan itu memaklumkan, tidak dinafikan, JSAHMS terletak lebih jauh daripada mod lintasan yang lain, tetapi jika dipertimbangkan dari segi kesenangan para pengguna, JSAHMS merupakan alternatif terbaik.
“Mempunyai kepanjangan sebanyak 16.9 kilometer di atas laut, akses yang mudah untuk ke JSAHMS dari Batu Kawan atau Lebuh Raya Utara Selatan adalah dengan mengikuti susur keluar atau Exit 1 57: E28 Persimpangan Jambatan Sultan Abdul Halim Mu’adzam Shah.
“JSAHMS juga turut mempunyai laluan khas untuk motorsikal dan tiada larangan masa bagi kenderaan berat untuk menggunakan JSAHMS,” katanya. – K! ONLINE


Lans Koperal didakwa subahat dengan isteri tuntut gaji palsu
Oleh ASLIZA MUSA

24 Februari 2021, 3:43 pm
IPOH – Seorang anggota polis berpangkat Lans Koperal mengaku tidak bersalah di Mahkamah Sesyen di sini hari ini atas 25 pertuduhan bersubahat mengemukakan dokumen palsu bagi menuntut gaji berjumlah RM263,810.85.
Tertuduh, Mohd. Iqbal Fakhruddin Roslan, 31, membuat pengakuan tersebut selepas pertuduhan ke atasnya dibacakan di hadapan Hakim S. Indra Nehru.
Mengikut pertuduhan, Mohd. Iqbal yang ketika ini bertugas di Ibu Pejabat Polis Daerah (IPD) Shah Alam, didakwa melakukan perbuatan tersebut bersama isterinya, Siti Aisyah Mohamad Amir, 31, yang masih bebas.
Lelaki itu dituduh bersubahat dengan Siti Aisyah iaitu Eksekutif Sumber Manusia di Hovid Berhad dengan niat memperdayakan syarikat berkenaan iaitu mengemukakan dokumen mengandungi butiran palsu iaitu nombor akaun bank atas namanya bagi pembayaran gaji bulanan sedangkan dia bukan pekerja syarikat berkenaan yang berjumlah RM263,810.85.
Pasangan suami isteri itu dituduh melakukan perbuatan tersebut di pejabat Hovid Berhad di Ipoh sejak 31 Mei 2018 hingga 30 Jun 2020.
Pendakwaan ke atas Mohd. Iqbal itu dibuat mengikut Seksyen 28(1)(c) Akta Suruhanjaya Pencegahan Rasuah Malaysia (SPRM) 2009 yang dibaca bersama Seksyen 18 akta yang sama.

Sabit kesalahan lelaki itu boleh dihukum di bawah Seksyen 24(2) akta yang sama yang membawa hukuman penjara maksimum 20 tahun dan denda tidak kurang dari lima kali ganda nilai suapan atau RM10,000 mengikut mana-mana yang lebih tinggi.
Pendakwaan dikendalikan Timbalan Pendakwa Raya SPRM, Nurul Wahida Jalaluddin manakala tertuduh diwakili peguam Mohammad Redzuan Mohamed Yusoff.
Pada prosiding tersebut, Nurul Wahida memohon mahkamah untuk tidak membenarkan tertuduh diikat jamin kerana bimbang lelaki itu akan melarikan diri.
Mahkamah bagaimanapun membenarkan jaminan sebanyak RM125,000 dengan dua orang penjamin.
Tertuduh juga dikenakan syarat tambahan iaitu perlu melaporkan diri di pejabat SPRM dua kali sebulan dan menetapkan 17 Jun ini untuk tarikh sebutan semula kes.
SPRM dalam kenyataannya, meminta Siti Aisyah yang berasal dari Shah Alam, Selangor untuk tampil bagi membantu siasatan kes berkaitan penyelewengan.
Wanita itu dipercayai beralamat terakhir di Blok 2, Tingkat 10B, Berek Polis Seksyen 9, Persiaran Kayangan, Seksyen 9, Shah Alam, Selangor. – K! ONLINE


Dua ejen hartanah hina polis ditahan
25 Februari 2021, 10:48 pm
PETALING JAYA – Perbuatan dua ejen hartanah menghamburkan kata-kata kesat terhadap polis yang menahan kenderaan mereka mengundang padah apabila mereka diberkas di sekitar Damansara, di sini hari ini.
Kedua-dua suspek lelaki dan wanita berumur 28 dan 33 tahun itu ditahan ketika pasukan itu menjalankan rondaan cegah jenayah di kawasan berkenaan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian berlaku sekitar pukul 12.20 malam ketika pasukan polis menahan kereta jenis BMW yang dinaiki kedua-dua suspek.
“Penahanan itu dilakukan selepas polis mendapati mereka dalam keadaan mencurigakan dan ketika pemeriksaan dilakukan, mereka juga enggan memberikan kerjasama.
“Dalam masa yang sama suspek wanita telah mengeluarkan kata-kata kesat yang berbaur penghinaan terhadap polis manakala suspek lelaki pula cuba mempertikaikan tugas anggota penguatkuasa,” ujarnya dalam kenyataan hari ini.
Jelasnya, kedua-dua suspek yang merupakan ejen hartanah disyaki berada di bawah pengaruh alkohol dan mereka ditahan untuk siasatan lanjut.

Katanya, suspek ditahan reman selama tiga hari dan kes disiasat mengikut Seksyen 186 Kanun Keseksaan kerana menghalang penjawat awam menjalankan tugas serta Seksyen 14 Akta Kesalahan Kecil 1955 kerana berkelakuan tidak sopan. -K! ONLINE


Sesi sekolah JAIS dibuka 1 Mac depan
Oleh ISKANDAR SHAH MOHAMED

25 Februari 2021, 8:30 pm
SHAH ALAM -Sesi persekolahan bagi murid dan pelajar sekolah di bawah kelolaan Jabatan Agama Islam Selangor (JAIS) akan dibuka bermula pada 1 Mac depan.
Pengarahnya, Datuk Mohd. Shahzihan Ahmad berkata, pihaknya mengambil maklum pengumuman Menteri Kanan Pendidikan, Datuk Dr. Radzi Jidin mengenai tarikh pembukaan penuh semua sekolah yang berdaftar dengan Kementerian Pendidikan, minggu lalu.
Menurut beliau, sesi persekolahan bagi semua murid prasekolah, Tahun Satu dan Dua akan bermula 1 Mac ini manakala murid Tahun Tiga hingga Tahun Enam dibenarkan hadir ke sekolah pada 8 Mac depan.
“Bagi pelajar Tingkatan Satu hingga Enam sekolah menengah di bawah kawalan JAIS pula akan dibuka bermula 5 April depan.
“Manakala, semua pelajar Maahad Tahfiz dan Pondok dibenarkan hadir ke sekolah pada 1 Mac depan,” katanya dalam kenyataan di sini, hari ini.
Mohd. Shahzihan menambah pembukaan sekolah yang ditetapkan itu termasuk institusi pendidikan berdaftar dengan JAIS.

Beliau berkata, pihaknya turut mengambil maklum berkaitan pemakaian pakaian seragam sekolah yang diumumkan kementerian, semalam.
“JAIS mengambil pendekatan sama untuk membenarkan pemakaian yang bersesuaian, kemas dan sopan bagi mereka yang belum mempunyai pakaian sekolah.
“Kebenaran itu berkuat kuasa mulai 1 Mac sehingga cuti pertengahan penggal persekolahan tahun ini,” katanya. -K! ONLINE


KPDNHEP akan mohon MKN benarkan majlis perkahwinan
25 Februari 2021, 9:44 pm
PETALING JAYA- Kementerian Perdagangan Dalam Negeri dan Hal-Ehwal Pengguna (KPDNHEP) akan memohon kepada Majlis Keselamatan Negara (MKN) untuk membenarkan majlis perkahwinan dalam skala kecil dilaksanakan.
Timbalan Menterinya, Datuk Seri Rosol Wahid berkata, kriteria yang dipertimbangkan ialah majlis perkahwinan dengan had kapasiti serendah 250 orang di lokasi awam seperti dewan yang sesuai yang dapat memastikan aspek pematuhan prosedur operasi standard (SOP) ketat.
“Dianggarkan lebih 20,000 pengusaha katering di seluruh negara dan sebahagian besar daripadanya terkesan kerana terpaksa berdepan dengan pembatalan majlis perkahwinan dan keraian oleh pelanggan, selain tidak menerima sebarang tempahan untuk majlis seumpamanya sebagaimana biasa sepanjang tempoh Perintah Kawalan Pergerakan (PKP) dan Perintah Kawalan Pergerakan Bersyarat (PKPB).
“Kementerian yakin sekiranya kebenaran mengadakan majlis perkahwinan dengan had kapasiti 250 orang di dewan yang sesuai diberikan, ia bukan sahaja dapat membantu pengusaha katering untuk kembali bernafas selepas perniagaan terjejas dalam tempoh panjang,” katanya dalam satu kenyataan selepas program Walkabout meninjau pematuhan SOP sektor perdagangan dan pengedaran di sini hari ini.Menurut Rosol, pihaknya melihat ada ruang untuk pengusaha katering beroperasi meskipun majlis keraian sosial dan keramaian tidak dapat diadakan dalam tempoh PKP dan PKPB.
Ujarnya, kementerian juga menerima jaminan daripada pengusaha katering untuk memastikan operasi perniagaan mereka mematuhi SOP untuk mencegah penularan Covid-19. – K! ONLINE


Cicak berkepala dua, berkaki lima ditemui penduduk
Oleh KOSMO!

25 Februari 2021, 9:01 pm
JAKARTA – Warga Desa Kauman di Kabupaten Ponogoro, Jawa Timur heboh berikutan penemuan cicak berkepala dua dan berkaki lima baru-baru ini, lapor portal Suara.com.
Cicak tokek yang ditemui penduduk setempat, Agus Priwandoko itu dipelihara lelaki berkenaan dan menjadi tontonan masyarakat kawasan tersebut.
Menurut Agus, dia menemui cicak tersebut pada dinding ketika menikmati bakso di rumahnya, sebelum haiwan itu ditangkap dan dimasukkan ke dalam bekas plastik.
“Cicak itu sangat jinak dan tidak melarikan diri sewaktu ditangkap,” katanya.
Kedua-dua kepala cicak itu aktif bergerak, dengan kaki kelimanya berada di antara kepalanya.
“Selama saya memeliharanya sejak dua minggu lalu, saya letakkan cicak ganjil ini di dalam bekas plastik serta memberinya makan nasi serta kopi,” katanya.

Agus berkata, dia bercadang untuk menjual cicak tersebut jika ada pihak menawarkan harga yang bertepatan, malah ketika gambar haiwan itu dimuat naik ke media sosial, ramai yang memaklumkan mahu membelinya.
“Ada yang menawarkan harga sampai jutaan rupiah, tapi buat masa ini saya belum mahu menjualnya,” katanya. – Agensi


Tiga pengarah, syarikat didakwa 600 pertuduhan langgar syarat lesen kedai bebas cukai
Oleh ASLIZA MUSA

25 Februari 2021, 8:37 pm
GERIK -Sebuah syarikat bersama tiga pengarah didakwa di Mahkamah Majistret Pengkalan Hulu di sini hari ini atas 600 pertuduhan melanggar syarat lesen kedai bebas cukai, enam tahun lalu.
Tertuduh iaitu Seruntun Maju Sdn. Bhd.; Ahmad Zubir Khalid, 61; Ong Bok Siong, 62, dan Mohd. Radzuan Abdullah, 55, bagaimanapun mengaku tidak bersalah dan mohon dibicarakan.
Kesemua mereka membuat pengakuan itu sejurus semua pertuduhan dibacakan secara berasingan di hadapan Majistret Norhidayati Mohammad Nasroh.
Seorang lagi tertuduh, Lean Choon Hock, 43, yang juga pengurus syarikat terbabit bagaimanapun tidak hadir ke mahkamah.
Mengikut pertuduhan, syarikat dan tiga pengarahnya masing-masing didakwa di atas 150 pertuduhan kerana gagal mengikut syarat lesen terhadap resit jualan iaitu setiap resit jualan perlu mengandungi nama penuh, nombor dokumen perjalanan dan nombor kenderaan mengikut kehendak Perintah Tetap Kastam Bil. 55.
Mereka sebagai orang yang menjalankan perniagaan kedai bebas cukai di bawah Akta Kastam 1967 itu didakwa melakukan perbuatan tersebut di Kompleks Bebas Cukai di Pengkalan Hulu pada 9 September 2015.

Pendakwaan ke atas mereka dikemukakan mengikut Seksyen 65D Akta Kastam 1967 yang boleh dihukum di bawah Seksyen 138 akta yang sama.
Jika sabit kesalahan, boleh didenda sehingga RM20,000 atau penjara tidak lebih lima tahun atau kedua-duanya sekali.
Pendakwaan dikendalikan Pengarah Jabatan Kastam Diraja Malaysia (JKDM) Perak, Dr. Mohamad Saprin dibantu S. Morgan, Nur Izyani Ismail dan Lokman Ripin manakala syarikat dan tiga tertuduh itu diwakili peguam Louis Liaw Vern Xien.
Terdahulu, Mohamad menawarkan jaminan sebanyak RM20,000 kepada syarikat dan tiga pengarahnya namun peguam yang mewakili mereka memohon jumlah jaminan dikurangkan kepada RM5,000.
Mahkamah kemudiannya membenarkan jaminan sebanyak RM10,000 dengan seorang penjamin ke atas syarikat dan tiga pengarah berkenaan serta menetapkan 8 April ini untuk sebutan semula bagi serahan dokumen dan kehadiran Choon Hock.
Prosiding di hadapan Majistret Norhidayati itu bermula pukul 11.30 pagi dan berakhir kira-kira pukul 8 malam. -K! ONLINE


Penyokong, penduduk antijunta bertempur di Yangon
Oleh KOSMO!

25 Februari 2021, 8:34 pm
YANGON – Penyokong junta tentera membawa pisau dan lastik bertempur dengan penduduk Yangon yang antijunta di Myanmar hari ini dalam konfrontasi pertama antara kedua-dua belah pihak ketika pemerintahan tentera berlangsung hampir sebulan di Myanmar.
Negara itu dibakar api kemarahan dengan beratus-ratus ribu orang membanjiri jalan-jalan di seluruh negara untuk mendesak pemimpin awam, Aung San Suu Kyi dibebaskan dan Myanmar kembali kepada pentadbiran demokrasi.
Bantahan tersebut dibalas dengan tindakan keras pihak berkuasa dengan sekurang-kurangnya lima orang terbunuh sejak rampasan kuasa tentera pada 1 Februari lalu, manakala seorang anggota polis turut maut dalam protes tersebut.
Bagaimanapun, hari ini, kumpulan penyokong junta yang membawa sepanduk protentera pula berarak di bandar Yangon. Mereka bagaimanapun diejek oleh penduduk tempatan.
Pihak berkuasa memberi kebenaran kepada kumpulan penunjuk perasaan itu berarak ke Pagoa Sule iaitu mercu tanda di sebuah persimpangan utama di Yangon.
Pihak tentera mendirikan halangan di lokasi itu sejak beberapa hari lalu untuk menghalang penunjuk perasaan antijunta daripada berkumpul.

Menjelang tengah hari, pertempuran tercetus dekat stesen kereta api Yangon Central antara kumpulan penyokong tentera yang membawa paip, pisau dan lastik dan penduduk setempat yang mengejek mereka, kata beberapa saksi.
“Kumpulan projunta mempunyai hak untuk menunjuk perasaan tetapi mereka tidak wajar menggunakan senjata. Tiada penunjuk perasaan prodemokrasi membawa senjata,” kata Zaw Oo kepada agensi berita AFP.
Lelaki itu mempunyai kesan calar pada rusuknya selepas dia ditangkap sekumpulan penyerang.
“Mereka sebenarnya pembuli,” katanya.
Sementara itu, demonstrasi anti junta berterusan tanpa sebarang inisden di Yangon dengan kumpulan pelajar Universiti Yangon mengibarkan bendera parti Liga Nasional untuk Demokrasi pimpinan Suu Kyi sementara pekerja-pekerja perubatan berarak di beberapa persimpangan utama.
“Kami mahu melihat kerajaan haram ini tumbang,” kata seorang ahli farmasi.
Demonstrasi digelar ‘Revolusi Kot Putih’ itu merupakan sebahagian daripada gerakan keingkaran awam yang mengakibatkan sektor utama di seluruh Myanmar termasuk hospital, sekolah dan bank lumpuh. – AFP


APMM tahan bot asing ceroboh perairan negara
Oleh SHAMSUL KAMAL AMARUDIN

25 Februari 2021, 8:57 pm
LUMUT –Maritim Malaysia (APMM) Perak menahan sebuah bot nelayan Indonesia yang menceroboh perairan negara di kedudukan 32.1 batu nautika barat laut Pulau Jarak pagi tadi.
Pengarah Maritim Perak, Kapten Maritim Shahrizan Raman berkata, bot nelayan Indonesia yang dikendalikan empat kru termasuk tekong berumur dalam lingkungan 20 hingga 60 tahun itu dipercayai telah memasuki kawasan perairan Malaysia bagi tujuan penangkapan ikan.
“Kegiatan bot itu bagaimanapun telah dikesan oleh Kapal Maritim (KM) Gagah semasa melaksanakan Op Benteng pada pukul 9.50 pagi,” katanya dalam satu kenyataan di sini sebentar tadi.
Menurut Shahrizan, bot serta kru telah ditahan untuk disiasat di bawah Seksyen 15(1)(A) Akta Perikanan 1985 iaitu menangkap ikan di perairan Malaysia tanpa kebenaran Ketua Pengarah Perikanan Malaysia.
Katanya, mereka juga disiasat di bawah Seksyen 6 (1) (A) Akta Imigresen 1959/63 kerana memasuki Malaysia tanpa permit masuk yang sah dan Seksyen 6 (1) (C) akta sama kerana memasuki Malaysia tanpa memiliki dokumen yang sah.
Sementara itu, tindakan sekumpulan lelaki mencuri benih kerang tidak kesampaian apabila tindakan mereka berjaya dihidu sepasukan anggota APMM malam semalam.

Shahrizan berkata, dalam kejadian kira-kira pukul 10.22 malam itu, bot Kilat 11 yang sedang melaksanakan Op Benteng mengesan sebuah bot fiber dalam keadaan mencurigakan di sekitar perairan muara Sungai Perak yang disyaki melakukan aktiviti mencuri benih kerang.
Menurutnya, menyedari kehadiran bot APMM, semua suspek meninggalkan bot dan melarikan diri ke daratan.
“Hasil pemeriksaan mendapati bot fiber tersebut sedang melakukan aktiviti mencuri benih kerang dan disyaki tidak mempunyai Lesen Mengambil Kerang serta tidak mematuhi Peraturan-Peraturan Perikanan iaitu Pemuliharaan Dan Kultur Kerang 2002.
“Rampasan benih kerang dianggarkan 10 kilogram manakala bot itu diiring ke Pusat Tahanan Vesel Kampung Bharu Sitiawan dekat sini bagi tujuan siasatan dan tindakan lanjut,” katanya.
Beliau berkata, penahanan itu membuktikan APMM sentiasa bersiap siaga dalam menguatkuasakan undang-undang bagi membendung kegiatan jenayah di laut meskipun negara terutama Perak masih dalam tempoh Perintah Kawalan Pergerakan Bersyarat (PKPB). -K! ONLINE


Penolong pegawai pejabat Tanah Daerah ditahan minta suapan RM20,000
Oleh MOHD YUNUS YAKKUB

25 Februari 2021, 9:52 pm
SHAH ALAM -Seorang Penolong Pegawai  Pejabat Tanah Daerah di negeri ini diberkas selepas disyaki meminta dan menerima rasuah bagi meluluskan proses permohonan kebenaran merancang dan kerja tanah di Selangor, Januari lalu.
Sumber berkata, suspek lelaki berusia 45 tahun ditahan kira-kira pukul 3.45 petang selepas hadir memberikan keterangan di Pejabat Suruhanjaya Pencegahan Rasuah (SPRM) Selangor.
Kata sumber, suspek dipercayai telah meminta wang sebanyak RM20,000 daripada seorang individu bagi permohonan tanah dengan RM10,000 sebagai pendahuluan.
“Difahamkan, individu terbabit telah  memasukkan wang berjumlah RM10,000 ke dalam akaun bank suspek manakala selebihnya selepas mendapatkan kelulusan permohonan tersebut.
“Selain itu, suspek juga dipercayai turut meminta RM8,000 daripada individu lain bagi proses yang sama,” katanya ketika dihubungi di sini hari ini.
Sementara itu, Pengarah SPRM Selangor, Datuk Alias Salim mengesahkan tangkapan itu dan permohonan reman akan dilakukan di Mahkamah Majistret Shah Alam esok.

“Kes disiasat mengikut Seksyen 17(a) Akta SPRM 2009,” jelasnya. -K! ONLINE


Pengedar dadah ditahan anggota trafik
Oleh ROHANA MOHD. NAWI

25 Februari 2021, 8:26 pm
KOTA BHARU – Seorang lelaki yang disyaki terlibat dengan kegiatan pengedaran dadah ditahan sepasukan anggota polis trafik ketika sedang menjalankan operasi di Jalan Mahmood di sini hari ini.
Kegiatan suspek yang berusia 35 tahun itu terbongkar apabila enam anggota trafik menahan kereta jenis Perodua Kelisa yang dipandu lelaki berkenaan kira-kira pukul 11 pagi.
Ketua Polis Daerah Kota Bharu, Asisten Komisioner Abdul Rahim Daud berkata, selepas menahan kereta terbabit, polis telah melakukan pemeriksaan di dalam kereta dan sebuah beg silang di badannya.
“Pemeriksaan lanjut membawa kepada penemuan sebanyak 143 biji pil berwarna merah yang disyaki dadah jenis pil kuda di dalam beg silang itu.
“Selain itu, polis juga menjumpai satu plastik berisi enam paket yang berisi ketulan kristal yang disyaki dadah jenis syabu seberat 4.6 gram. Semua dadah yang dirampas dianggarkan bernilai RM2,000,” katanya ketika dihubungi Kosmo! hari ini.
Menurut Abdul Rahim, ujian saringan air kencing mendapati suspek positif dadah jenis methamphetamine.

Katanya, siasatan mendapati, suspek berasal dari Padang Tembak, Pengkalan Chepa di sini dan dia dibawa ke Ibu Pejabat Polis Daerah (IPD) Kota Bharu untuk tindakan lanjut.
Tambah Abdul Rahim, kes disiasat mengikut Seksyen 39A(1), Seksyen 12(2) dan Seksyen 15(1) Akta Dadah Berbahaya 1952. -K! ONLINE


Mestron catat untung sebelum cukai RM8.66 juta
Oleh KOSMO!

25 Februari 2021, 9:17 pm
PETALING JAYA  – Keuntungan sebelum cukai (PBT) bagi pengeluar tiang keluli khas, Mestron Holdings Bhd. (Mestron)   bagi tahun kewangan berakhir 31 Disember 2020 telah meningkat sebanyak 103.3 peratus, disumbangkan oleh jumlah untung kasar yang tinggi dan kos perbelanjaan operasi yang rendah.
 PBT Kumpulan telah bertambah kepada RM8.66 juta bagi tahun kewangan 2020 berbanding RM4.26 juta tempoh yang sama tahun sebelumnya.
Pengarah Urusannya, Por Teong Eng berkata, Kumpulan mencatat perolehan sebanyak  RM56.64 juta berbanding  RM68.98 juta pada tahun kewangan 2019.

Menurut beliau, nilai perolehan yang berkurangan itu disebabkan oleh  impak perintah kawalan pergerakan (PKP) yang telah melambatkan jadual penghantaran produk dalam pasaran utamanya dan juga pengiktirafan pendapatan seterusnya.
“Pandemik Covid-19 telah memberi kesan kepada keputusan kewangan yang boleh dilihat kepada suku kedua tahun kewangan 2020 kerana pelaksanaan PKP  telah dilonggarkan.
“Oleh itu, perolehan sukuan telah kembali kepada paras praCovid-19 pada suku ketiga dan keempat tahun kewangan 2020, ini kerana jualan margin yang tinggi dicatat bagi segmen tiang dekoratif, tiang khusus dan juga produk pencahayaan di luar rumah,” katanya dalam kenyataan yang dikeluarkan hari ini.


Usah bimbang keberkesanan vaksin – Ismail Sabri
Oleh EDDY AQMAL MOHAMED HAMIDI

25 Februari 2021, 8:19 pm
PETALING JAYA – Orang ramai tidak perlu bimbang akan keberkesanan vaksin Covid-19 kerana ia telah melalui pelbagai ujian klinikal dan proses kajian di dalam dan luar negara.
Menteri Kanan (Keselamatan) Datuk Seri Ismail Sabri Yaakob berkata, menerusi Program Imunisasi Covid-19 Kebangsaan, Perdana Menteri telah menjadi individu pertama menerima suntikan vaksin dan akan disusuli oleh pasukan barisan hadapan.
“Dengan adanya vaksin ini, ianya akan memberi impak besar kepada usaha kerajaan dalam mengawal penularan jangkitan Covid-19.
“Tidak perlu bimbang akan keberkesanan vaksin ini kerana negara-negara lain juga telah memulakan proses vaksinasi terhadap pemimpin dan rakyat mereka seperti di Singapura, Indonesia, Turki dan lain-lain,” katanya pada sidang akhbar harian Majlis Keselamatan Negara hari ini.
Jelas beliau, orang ramai diseru agar tidak mudah terpengaruh dengan berita yang tidak sahih dan yakin bahawa apa yang dilakukan oleh kerajaan pada masa ini adalah  demi keselamatan rakyat.
“Program Imunisasi Covid-19 Kebangsaan dijangka mengambil masa setahun bermakna walaupun program ini telah dijalankan, pematuhan serta penguatkuasaan terhadap prosedur operasi standard (SOP) masih perlu diteruskan.

“Sudah pasti kesan daripada imunisasi ini memerlukan masa bagi menunjukkan perkembangan positif jadi kita semua harus tetap mengamalkan kehidupan dalam norma baharu dan kawalan kendiri yang baik,” ujar beliau.
Mengulas lanjut, Ismail Sabri turut mengingatkan orang ramai supaya segera mendaftarkan maklumat diri di aplikasi MySejahtera bagi mendapatkan vaksin Covid-19.
“Pendaftaran online akan dibuka di laman web https://www.vaksincovid.gov.my/dan Kementerian Kesihatan (KKM) bermula 5 Mac depan.
“Begitu juga, pendaftaran secara bersemuka di klinik-klinik kesihatan dan hospital juga akan bermula pada minggu hadapan,” katanya. -K! ONLINE


Lelaki samun, pukul, ugut bekas teman wanita kerana cemburu
Oleh DIYANATUL ATIQAH ZAKARYA

25 Februari 2021, 8:12 pm
MELAKA – Seorang lelaki bertindak, menyamun, memukul dan mengugut bekas kekasih untuk menyebarkan gambar mangsa dalam keadaan memalukan gara-gara wanita itu menjalinkan hubungan cinta baru di Jalan Melaka Raya, Banda Hilir, kelmarin.
Suspek berusia 28 tahun itu bagaimanapun berjaya ditahan polis kira-kira pukul 10.30 pagi pada keesokan harinya di Jalan Suria Taman Malim Jaya.
Ketua Polis Daerah Melaka Tengah, Asisten Komisioner Afzanizar Ahmad berkata, kejadian berlaku kira-kira pukul 1.15 petang selepas suspek datang ke tempat kerja mangsa dalam keadaan berang dan mempertikaikan hubungan cinta baru wanita tersebut.
Katanya, suspek kemudian bertindak merampas telefon bimbit mangsa jenama Samsung A11.
“Suspek turut mengikut mangsa masuk ke dalam pejabat dan merampas sebuah lagi telefon bimbit milik mangsa jenama Samsung A1 Core.
“Wanita tersebut yang takut dengan tindakan suspek cuba untuk keluar dari pejabat guaman berkenaan, namun telah ditampar, ditendang dan dicekik suspek,” katanya ketika dihubungi di sini, hari ini.

Mengulas lanjut beliau berkata, suspek juga telah mengeluarkan kata-kata kesat dan mengugut untuk menyebarkan gambar mangsa dalam keadaan mengaibkan di media sosial sekiranya mangsa membuat laporan polis.
“Mangsa yang bimbang dengan keselamatan dirinya terus membuat laporan polis di Balai Polis Banda Hilir pada hari sama.
“Pada pukul 10.30 pagi keesokan harinya, polis berjaya memberkas suspek di dalam sebuah kereta di Jalan Suria Taman Malim Jaya dan merampas dua telefon bimbit milik mangsa,” katanya.
Afzanizar berkata, siasatan awal mendapati suspek bagaimanapun tidak mempunyai rekod lampau dan saringan ujian urin adalah negatif.
“Suspek kini direman selama tiga hari sehingga 27 Februari ini bagi membantu siasatan dibawah Seksyen 394 Kanun Keseksaan kerana samun,” katanya. -K! ONLINE


Dua bot Vietnam ditahan APMM di perairan Terengganu
Oleh MOHD AZLI ADLAN

25 Februari 2021, 7:31 pm
KUALA TERENGGANU – Maritim Malaysia (APMM) menahan dua lagi bot nelayan Vietnam yang dipercayai menceroboh perairan negara kelmarin.
Pengarah Maritim Terengganu, Kepten Muhammad Suffi Mohd. Ramli berkata, kedua-dua bot nelayan asing itu ditahan sewaktu masing-masing berada pada kedudukan 130 dan 131 batu nautika dari perairan Kuala Terengganu.
“Kapal peronda, Kapal Maritim (KM) Gemia yang sedang melakukan rondaan di perairan tersebut sebelum terserempak dengan kedua-dua bot nelayan Vietnam itu.
“Pemeriksaan mendapati kedua-dua bot itu mempunyai 38 kru terdiri daripada nelayan warga negara jiran berkenaan,” katanya pada sidang akhbar di sini hari ini.
Muhammad Suffian berkata, kesemua suspek didapati tidak mempunyai dokumen perjalanan dan permit kerja yang sah.
Ujar beliau, kedua-dua bot nelayan itu juga tidak memiliki permit untuk menangkap ikan oleh Jabatan Perikanan.

“Dua bot, peralatan menangkap ikan, hasil laut dan minyak diesel telah disita dan ditunda ke jeti Pejabat Maritim Terengganu di sini.
“Kes disiasat mengikut Akta Perikanan 1985 dan Akta Imigresen 1963,” katanya. – K! ONLINE


Terkejut bumbung rumah diterbangkan pusaran angin
Oleh OTHMAN YAHAYA

25 Februari 2021, 8:15 pm
SUNGAI PETANI – Lapan buah rumah di Taman Ria Jaya di sini mengalami kerosakan selepas bumbung garaj diterbangkan angin kuat pada petang tadi.
Dalam kejadian kira-kira pukul 3 petang itu, satu pusaran angin dikatakan melanda kawasan tersebut dan menerbangkan bumbung di bahagian garaj rumah terlibat.
Kejadian didakwa berlaku ketika cuaca panas terik.
Seorang penduduk, Mohd. Salleh Ab.Razak, 61, memberitahu, ketika kejadian dia berada di dapur rumah sebelum dikejutkan dengan bunyi benda pecah.
“Saya terus keluar dan terkejut apabila mendapati bumbung garaj jenis asbestos di hadapan rumah pecah dan berterabur.
“Walaupun kejadian pusaran angin seperti puting beliung itu berlaku hanya dalam tempoh seminit, namun kerosakan pada bumbung garaj sangat teruk,” katanya ketika ditemui di rumahnya di sini sebentar tadi.

Menurutnya, dia mengalami kerugian hampir RM2,000 akibat kejadian itu.
Seorang lagi penduduk, Zarina Ahmad, 56, berkata, semasa kejadian dia berehat di ruang tamu rumah bersama anaknya selepas makan tengah hari.
“Tiba-tiba saya terdengar bunyi deruan angin yang kuat disertai dentuman membuatkan saya bingkas bangun untuk meninjau apa yang berlaku.
“Saya terkejut apabila mendapati beberapa keping bumbung garaj rumah saya diterbangkan angin dan terdapat serpihan bumbung dipercayai milik jiran memenuhi hadapan rumah saya,” katanya.
Penduduk yang mahu dikenali sebagai Kak Teh pula berkata, dia dan suami berlari keluar dari rumah selepas mendengar bunyi angin yang kuat kerana bimbang ditimpa kayu dan bumbung rumah.
“Sebahagian besar bumbung garaj rosak diterbangkan angin,” katanya yang mengalami kerugian kira-kira RM1,000. – K! ONLINE


Harga cili melambung di Kota Semarang, dijual RM28 sekilogram
Oleh WAN AZHAR WAN ABDULLAH

25 Februari 2021, 8:00 pm
JAKARTA – Harga cili padi atau dikenali sebagai cabai rawit merah di Kota Semarang, Jawa tengah dikatakan mencecah 100,000 rupiah (RM28) untuk satu kilogram, lapor portal Suara.com.
Harga cabai merah keriting ataupun cili merah pula dilaporkan mencecah 60,000 rupiah (RM17) sekilogram.
Seorang peniaga di Pasar Krapyak, Dewi berkata, kenaikan harga cili itu berlaku sejak bulan ini dan harganya berubah-ubah.
“Sejak bulan ini harganya tidak stabil, beberapa minggu lalu juga sempat ia naik,” katanya kelmarin.
Ujar Dewi, harga cili merah naik kelmarin iaitu daripada 55,000 rupiah (RM15) kepada RM17 sekilogram ketika ini.
Katanya, ada juga peniaga yang menjual mahal bagi cili padi iaitu 90,000 rupiah (RM25) hingga RM28 sekilogram. – AGENSI


Melaka tambak lagi laut 180 hektar
Oleh DIYANATUL ATIQAH ZAKARYA

25 Februari 2021, 7:58 pm
MELAKA – Kerajaan negeri akan melaksanakan projek tambakan laut seluas 180 hektar melibatkan nilai pelaburan RM1.5 bilion bermula tahun hadapan.
Ketua Menteri, Datuk Seri Sulaiman Md. Ali berkata, projek itu adalah hasil perjanjian yang dimeterai kerajaan negeri bersama Perbadanan Kemajuan Negeri Melaka (PKNM) hari ini.
Katanya, pihak PKNM juga telah memulakan kajian hidraulik serta Penilaian Impak Alam Sekitar (E-I-A) yang dijangka selesai dalam tempoh dua tahun.
“Kerja-kerja penambakan laut akan dilaksanakan dalam tempoh 12 bulan selepas tarikh perjanjian dimeterai iaitu pada tahun hadapan,” katanya pada majlis menandatangani perjanjian dengan PKNM di Seri Negeri di sini hari ini.
Turut hadir mewakili PKNM ialah Timbalan Pengerusi PKNM, Datuk Roslan Ahmad.
Sulaiman berkata, projek tambakan laut itu bertujuan membangunkan industri minyak dan gas.

Ujarnya, selain itu , PKNM melalui anak syarikatnya, PM Multilink Sdn. Bhd. juga mengadakan usaha sama dengan AWH Marine Sdn. Bhd. (AWH Marine) bagi pelaksanaan aktiviti berkaitan maritim di kawasan tiga batu nautika sepanjang perairan Melaka.
“Projek itu akan menjadi sistem sokongan pembangunan industri minyak dan gas yang dirancang.
“Kami yakin pembangunan projek itu mampu memberi impak dan pulangan yang besar kepada ekonomi negeri,” ujarnya. -K! ONLINE


JKN Melaka keluarkan kompaun RM3.88 juta
Oleh DIYANATUL ATIQAH ZAKARYA

25 Februari 2021, 8:24 pm
MELAKA – Jabatan Kesihatan Negeri (JKN) mengeluarkan kompaun sebanyak RM3.88 juta sejak Perintah Kawalan Pergerakan (PKP) bermula Mac tahun lalu sehingga kelmarin.
Pengerusi Jawatankuasa Kesihatan dan Anti Dadah negeri, Datuk Rahmad Mariman berkata, kompaun itu dikeluarkan atas pelbagai kesalahan yang dilakukan di bawah Akta Pencegahan dan Pengawalan Penyakit Berjangkit 1988 (Akta 342).
Katanya, kompaun itu merupakan hasil pemantauan dan pemeriksaan penguat kuasa oleh pegawai JKN melibatkan18, 350 premis.
“Antara kesalahan ialah membenarkan pelanggan makan di premis, tiada saringan suhu, tidak menyediakan kod QR MySejahtera serta buku daftar pelanggan,” katanya selepas Operasi Khas Penguatkuasaan Pematuhan PKP Bersyarat di Jalan Hang Tuah di sini hari ini.
Hadir sama Pengarah Kesihatan Negeri, Datuk Dr Ismail Ali.
Rahmad berkata, daripada jumlah keseluruhan RM3.88 juta kompaun dikeluarkan, sejumlah RM1.78 juta telah dibayar dengan melibatkan 959 kompaun.

“Sehingga kini sebanyak 265 kertas siasatan sudah dikemukakan kepada pejabat Timbalan Pendakwa Raya  untuk pendakwaan.
“Daripada jumlah tersebut, 16 kes telah didakwa di mahkamah dengan seorang daripada individu dikenakan hukuman penjara kerana gagal membayar denda,” katanya. -K! ONLINE


Guru bunuh tujuh ahli keluarga sendiri rayu tidak dihukum mati
Oleh WAN AZHAR WAN ABDULLAH

25 Februari 2021, 7:57 pm
NEW DELHI – Seorang guru wanita yang memenggal kepala tujuh ahli keluarganya ketika mengandung kerana mereka melarang dia berkahwin dengan kekasihnya membuat rayuan pada saat terakhir sebelum menjalani hukuman gantung sampai mati.
Guru tersebut, Shabnam Ali, 38, menjalani hukuman penjara sejak 11 tahun lalu selepas didapati bersalah membunuh.
Keluarga Shabnam dikatakan menentang hubungannya dengan seorang tukang kayu, Saleem ekoran perbezaan latar belakang mereka.
Pasangan kekasih itu kemudian membunuh tujuh ahli keluarga Shabnam iaitu ibu, bapa, dua adik-beradik lelaki, kakak ipar, sepupu dan anak saudaranya yang berusia 10 tahun pada 2008 selepas memberi mereka ubat penenang.
Shabnam yang mengajar subjek geografi dan bahasa Inggeris melahirkan anak lelakinya, Taj di penjara, lapor akhbar The Sun.
Dia didapati bersalah pada 2010 dan dijatui hukuman mati. Mahkamah Agung mengekalkan hukuman tersebut pada 2015 dan 2020.

Persiapan untuk hukuman gantungnya di penjara Mathura, utara India sedang berjalan ketika ini.
Taj, 12, yang melawat ibunya di penjara Ahad lalu merayu agar ibunya dimaafkan.
“Apabila saya menemui ibu Ahad lalu, dia memberitahu agar belajar bersungguh-sungguh dan menjadi manusia yang baik, tidak kira walau apa pun yang saya lakukan dalam hidup ini.
“Dia meminta agar tidak bimbang. Saya berharap Presiden India yang dihormati tidak mengecewakan seorang anak seperti saya dan memaafkan ibu,” katanya.
Shabnam yang mengajar di sebuah sekolah di kampungnya di Bawankhedi, Amroha sewaktu kejadia, turut memfailkan petisyen kedua bagi meminta belas kasihan daripada Gabenor negeri dan Presiden India, Ram Nath Kovind. – Agensi


Mengaku tidak salah ugut sebar gambar lucah tunang
Oleh NUZULSHAM SHAMSUDDIN

25 Februari 2021, 8:17 pm
SELAYANG – Seorang penghantar makanan mengaku tidak bersalah di Mahkamah Majistret di sini hari ini atas pertuduhan mengugut menyebarkan gambar lucah tunangnya termasuk menyimpan dalam telefon bimbit.
Tertuduh yang berusia 22 tahun membuat pengakuan tidak bersalah itu selepas kedua-dua pertuduhan dibacakan terhadapnya di hadapan Majistret Nik Mohd Fadli Nik Azlan.
Mengikut pertuduhan pertama, lelaki itu didakwa telah menakutkan secara jenayah dengan mengugut untuk menyebarkan video dan gambar lucah wanita berusia 21 tahun di sebuah pangsapuri di ,Taman Gombak Permai, Gombak di sini pukul 10 malam pada 24 Januari lalu.
Pertuduhan bagi kesalahan itu dikemukakan mengikut Seksyen 506 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya, jika sabit kesalahan.
Bagi pertuduhan kedua, Muhammad Nuraiman didakwa telah menyimpan video dan gambar lucah mangsa yang sama di dalam simpanan galeri telefon bimbit milik tertuduh di Pejabat Pegawai Penyiasat Jabatan Siasatan Jenayah, Ibu Pejabat Polis Daerah (IPD) Gombak di sini pukul 5.30 petang pada 25 Januari lalu.
Tertuduh didakwa mengikut Seksyen 292(a) Kanun Keseksaan dan boleh dihukum di bawah Seksyen 292 kanun sama yang membawa hukuman penjara maksimum tiga tahun atau denda atau kedua-duanya, jika sabit kesalahan.

Terdahulu, Timbalan Pendakwa Raya Khairunnisak Hassni menawarkan jaminan RM5,000 bagi setiap pertuduhan dengan seorang penjamin.
Namun peguam G.Visvanathan Nair yang mewakili tertuduh memohon jaminan rendah.
Mahkamah kemudian membenarkan tertuduh diikat jamin RM2,500 bagi setiap pertuduhan dengan sorang penjamin dan menetapkan 20 April ini untuk sebutan kes bagi serahan dokumen.- K!ONLINE


Ikat pekerja sebelum larikan beg, jam tangan bernilai RM10,000
Oleh MOHAMAD FAIZAL HASHIM

25 Februari 2021, 7:51 pm
JOHOR BAHRU – Dua lelaki yang melakukan samun bersenjata bertindak mengikat seorang pekerja kedai sebelum melarikan 10 buah beg berjenama mewah terpakai dan empat utas jam tangan bernilai RM10,000 dalam kejadian di Johor Jaya dekat sini pada Sabtu lalu.
Dalam kejadian pukul 3.30 petang, ketika pengadu berada di dalam kedai, dia didatangi dua lelaki dan seorang daripada mereka telah mengeluarkan sebilah pisau.
Ketua Polis Daerah Seri Alam, Superintendan Mohd. Sohimi Ishak berkata, kedua-dua suspek tersebut bertindak menolak mangsa sebelum mengikat tangannya.
“Suspek kemudiannya mengambil barang seperti 10 buah beg dan empat utas jam tangan berjenama mewah terpakai sebelum meninggalkan kedai tersebut.
“Mangsa tidak mengalami sebarang kecederaan dalam kejadian samun bersenjata itu,” katanya dalam kenyataan hari ini.
Mohd. Sohimi berkata, polis kemudian mengesan suspek dan berjaya menahan tiga lelaki tempatan di sekitar Skudai, Jalan Tun Abdul Razak dan Taman Johor Jaya, Isnin lalu.

Katanya, kesemua suspek didapati mempunyai pelbagai rekod lampau dan hasil urin adalah positif dadah.
“Hasil soal siasat ke atas ketiga-tiga suspek, polis telah membuat tangkapan susulan melibatkan seorang lelaki tempatan di SPK Damansara, Kuala Lumpur pukul 3.29 pagi.
“Melalui tangkapan ini, polis menemui semula barang kes berkaitan antaranya beg tangan, beg silang dan beg pakaian. Kesemuanya adalah beg berjenama yang sudah terpakai,” jelasnya.
Katanya, suspek yang ditahan di Kuala Lumpur itu tidak mempunyai rekod lampau dan hasil urin adalah negatif.-K! ONLINE


Aktiviti ‘busking’ dibenarkan bermula esok
Oleh EDDY AQMAL MOHAMED HAMIDI

25 Februari 2021, 7:19 pm
PETALING JAYA – Pemuzik jalanan atau busker kini dibenarkan untuk beroperasi semula di kedai-kedai makan termasuk di kawasan Perintah Kawalan Pergerakan (PKP) berkuat kuasa esok.
Menteri Kanan (Keselamatan), Datuk Seri Ismail Sabri Yaakob berkata, keputusan tersebut dibuat menerusi satu mesyuarat teknikal yang telah diadakan semalam.
“Sebelum ini kerajaan telah telah membenarkan pelanggan untuk makan di kedai-kedai makan mengikut keluasan meja makan dengan penjarakan fizikal di semua kawasan PKP, Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).
“Kerajaan juga menerima rayuan daripada pihak pemuzik jalanan atau busker sepenuh masa khususnya yang menjalankan aktiviti mereka di kedai-kedai makan agar dibenarkan semula termasuk di kawasan PKP,” katanya pada sidang akhbar harian Majlis Keselamatan Negara hari ini.
Jelas beliau, selepas perbincangan diadakan, mesyuarat teknikal semalam telah bersetuju untuk membenarkan golongan busker ini untuk beroperasi di kawasan PKP sama seperti di kawasan PKPB dan PKPP.
“Kebenaran beroperasi ini adalah dengan syarat sentiasa mematuhi semua prosedur operasi standard (SOP) asas termasuk menjaga jarak dengan pengunjung,” jelas beliau. -K! ONLINE


[VIDEO] Isu Lisa Blackpig, Janna diugut bunuh
Oleh FARHANA AB RAHMAN

25 Februari 2021, 6:49 pm
PETALING JAYA – Menjadi sohor kini dalam Twitter berikutan isu mempersendakan kematian penyanyi K-pop dan memberi jolokan Lisa Blackpig kepada satu watak drama arahannya, pelakon Janna Nick mendedahkan, dia bukan hanya berdepan provokasi menjatuhkan bahkan beberapa ugutan bunuh daripada netizen.
Janna atau nama sebenarnya Nurul Jannah Muner menegaskan, dia nekad meneruskan tindakan undang-undang apabila perkara yang sengaja disensasikan itu membabitkan keselamatan diri dan keluarganya.
“Saya terpaksa mengambil serius perkara ini kerana ditularkan semula selepas tiga tahun. Apatah lagi, perkara berkenaan membabitkan isu sensitif seperti kematian yang saya tidak akan sesekali saya permainkan.
“Tidak mungkin kenyataan sebegitu keluarkan daripada mulut saya. Lebih mengeruhkan keadaan apabila saya memilih untuk nyahaktif akaun Instagram namun timbul pula isu lain mengatakan saya membalas komen seorang ustaz supaya tidak terlalu taksub dengan K-pop.
“Perkara itu satu penganiayaan dan fitnah terhadap saya. Sedangkan ayat tersebut langsung tidak dinyatakan dalam akaun sosial media saya. Beberapa ugutan bunuh menyusul selepas komen tersebut menjadi semakin tular,” kata Janna menerusi sidang media secara dalam talian semalam.
Diwakili peguam Ben Syazmin daripada Tetuan Tan Norizan & Asscociates, Janna serius mahu mengheret pemilik akaun yang terlibat membuat provokasi, meninggalkan ugutan dan ftnah terhadapnya ke muka pengadilan

“Seperti yang dinyatakan oleh peguam, semestinya isu yang timbul memberi kesan terhadap kerjaya seni saya. Oleh itu, saya ingin meneruskan tuntutan pampasan terhadap pihak yang memulakan provokasi.
“Tindakan tersebut sekali gus membuatkan keadaan berada di luar kawalan dan memerlukan saya untuk mengambil tindakan undang-undang kepada mereka yang berkenaan,” kata Janna.
Menurut peguamnya, satu laporan polis sudah dibuat termasuk aduan kepada Suruhanjaya Komunikasi dan Multimedia (SKMM) berhubung perkara itu sedang siasatan lanjut.
“Janna akan meneruskan tindakan undang-undang terhadap individu yang menularkan semula video mendakwa dia mempersenda kematian seorang bintang K-Pop pada 2017 lalu.
“Menerusi insiden ini, Janna menerima beberapa ugutan jenayah, ugutan bunuh, fitnah dan dakwaan palsu yang memerlukan tindakan serius diambil untuk keselamatan,” kata Ben Syazmin.
Jolokan Lisa Blackpig pada poster promosi naskhah Delen yang mengundang kemarahan ramai terhadap Janna Nick.
Pada masa sama, Janna selaku pengarah dan penerbit telefilem Delen turut memohon maaf kepada pihak yang terguris hati dan tersinggung dengan penggunaan jolokan ‘Lisa Blackpig’ terhadap seorang watak jahat dalam drama berkenaan.Gelaran Lisa Blackpig juga ditulis dalam kapsyen yang dimuat naik sebagai poster promosi naskhah tersebut.
Rata-rata peminat K-pop seluruh dunia mengaitkan gelaran tersebut dengan Lisa Manohan atau Lisa Blackpink.
“Saya sebagai pengarah dan produser telefilem Delen mengambil tanggungjawab untuk memohon maaf kepada semua yang terguris hati dengan kapsyen tersebut,” katanya. – K! ONLINE


5 jam selamatkan tapir
Oleh KOSMO!

25 Februari 2021, 7:01 pm
Oleh NIK SUKRY RAMLI
KUANTAN – Sepasukan pegawai dan anggota Angkatan Pertahanan Awam Malaysia (APM) dengan kerjasama kakitangan Jabatan Perlindungan Hidupan Liar dan Taman Negara (Perhilitan) mengambil masa kira-kira lima jam untuk menyelamatkan seekor tapir yang terjatuh ke dalam longkang di Sekolah Menengah Kebangsaan (SMK) Sungai Soi, dekat sini, pagi tadi.
Pegawai APM Kuantan, Zaubidah Said berkata, pihaknya menerima panggilan mengenai penemuan tapir itu pukul 11.58 pagi sebelum seorang pegawai bersama enam anggota APM dihantar ke lokasi kejadian bagi menyelamatkan tapir yang dipercayai tersesat itu.
“Pasukan APM yang ditugaskan menyelamatkan haiwan berkenaan berusaha kira-kira 30 minit untuk mengeluarkan tapir itu, namun tidak berjaya berikutan haiwan terbabit mempunyai berat hampir 300 kilogram.
“Berikutan kesukaran dihadapi pasukan, mereka kemudiannya menghubungi Perhilitan untuk mendapatkan bantuan.
“Operasi menyelamatkan tapir itu akhirnya berjaya selepas hampir lima jam pihak APM dan Perhilitan berusaha mengeluarkan haiwan terbabit dari longkang sekolah berkenaan,” katanya di sini, hari ini.

Sementara itu, Pengarah Perhilitan Pahang, Rozidan Md. Yasin berkata, tapir itu tidak mengalami kecederaan serius akibat terjatuh dan terperangkap dalam longkang sekolah terbabit.
Katanya, Perhilitan akan merawat luka pada beberapa bahagian badan haiwan itu sebelum ia dilepaskan semula ke habitat asal sebaik sahaja pulih daripada kecederaan. -K! ONLINE


Sebuah kilang kitar semula jalankan aktiviti tanpa lesen didenda
Oleh NUR SHARIEZA ISMAIL

25 Februari 2021, 6:34 pm
SEPANG – Tindakan sebuah kilang kitar semula plastik terpakai di Banting menjalankan aktiviti kitar semula tanpa kelulusan membawa padah apabila didenda RM120,000 bagi lapan pertuduhan oleh Mahkamah Sesyen Sepang di sini hari ini.
Pengakuan bersalah syarikat dan pengarah syarikat selaku Orang Kena Saman (OKS) dibuat di hadapan Hakim Tengku Shahnizam Tuan Lah.
Mengikut pertuduhan pertama, syarikat dan pengarah syarikat tersebut didapati telah menjalankan aktiviti kitar semula plastik terpakai tanpa kelulusan Laporan EIA seperti kehendak di bawah Seksyen 34A(2), Akta Kualiti Alam Sekeliling 1974 pada 4 Oktober 2018.
Manakala bagi pertuduhan kedua dan ketiga, syarikat dan pengarah syarikat didapati gagal mengemukakan Pemberitahuan Bertulis kepada Ketua Pengarah mengenai punca pengeluaran efluen perindustrian dan pencemaran udara seperti kehendak di bawah Peraturan 4(1)(a), Peraturan-Peraturan Kualiti Alam Sekeliling (Efluen Perindustrian) 2009 dan Peraturan 5(1)(b), Peraturan-Peraturan Kualiti Alam Sekeliling (Udara Bersih) 2014.
Bagi pertuduhan keempat pula didapati bahawa  syarikat dan pengarah syarikat gagal memasang alat kawalan pencemaran udara mengikut spesifikasi yang ditetapkan oleh Ketua Pengarah.
Sementara itu, Pengarah Jabatan Alam Sekitar Negeri Selangor, Nor Aziah Jaafar berkata, pihaknya sentiasa mengambil tindakan tegas dan tiada kompromi kepada penjenayah alam sekitar.

“Saya juga ingin berterima kasih kepada orang awam yang membantu memberi maklumat tentang aktiviti-aktiviti yang mencemarkan alam sekitar,” katanya.
Orang awam boleh melaporkan sebarang aktiviti yang mencemarkan alam sekitar di talian bebas tol 1-800-88-2727 yang beroperasi 24 jam sehari atau emel ke [email protected] dan melalui portal e-aduan JAS di https://eaduan.doe.gov.my. -K! ONLINE


Dua lelaki diberkas disyaki terlibat dalam kes samun
Oleh MUHD AFIQ AL-HAFIZ MAT YUSOF

25 Februari 2021, 7:25 pm
PETALING JAYA – Dua lelaki yang disyaki terlibat dalam kejadian samun bersenjatakan sebatang tukul besi di sebuah kilang di Taman Perindustrian Selayang Baru dekat sini berjaya diberkas polis semalam.
Ketua Polis Daerah Gombak, Asisten Komisioner Arifai Tarawe berkata, pihaknya menerima maklumat berhubung kejadian samun pada Selasa lalu pukul 5.38 pagi.
“Dalam kejadian itu, empat lelaki yang juga pekerja dan pengawal keselamatan di sebuah gudang tilam berusia 32 hingga 63 tahun menjadi mangsa.
“Suspek terdiri daripada dua lelaki tempatan berusia 39 dan 44 tahun yang bersenjatakan sebatang tukul besi telah melarikan dua unit telefon bimbit dan sebuah kereta jenis Hyundai Elantra,” katanya dalam satu kenyataan di sini hari ini.
Katanya, siasatan mendapati, kedua-dua suspek telah menahan salah seorang mangsa sebaik mangsa keluar dari kereta jenis Hyundai Elantra.
“Kedua-dua suspek kemudian mengikat mangsa menggunakan pita pelekat bersama tiga rakan sekerjanya yang lain.

“Suspek juga berjaya memecah masuk kilang terbabit dan cuba melarikan sebuah peti besi, namun gagal,” jelasnya.
Katanya, bertindak atas maklumat sepasukan pegawai dan anggota polis dari Jabatan Siasatan Jenayah, Ibu Pejabat Polis Kontinjen Selangor telah berjaya menangkap dua suspek di sebuah bengkel motosikal di Kampung Laksamana, Batu Caves semalam.
“Polis juga berjaya menemui kereta Hyundai Elantra milik salah seorang mangsa di tempat letak kereta di sebuah pangsapuri berdekatan lokasi kedua-dua suspek diberkas.
“Kedua-dua suspek kini ditahan reman selama enam hari sehingga Selasa depan untuk siasatan lanjut dan kes disiasat di bawah Seksyen 395/397 Kanun Keseksaan,” ujarnya. -K! ONLINE


Kedai permaidani di Tunjong musnah dalam kebakaran
Oleh ROSLIZA MOHAMED

25 Februari 2021, 6:59 pm
KOTA BHARU – Tindakan pantas seorang pekerja memberi amaran kepada majikannya berjaya menyelamatkan mereka daripada terperangkap dalam kebakaran yang memusnahkan sebuah kedai permaidani di Jalan Kuala Krai dekat Bandar Baru Tunjong di sini petang ini.
Dalam kejadian pukul 2.20 petang itu, hampir keseluruhan sebuah premis dua tingkat itu musnah sewaktu kebakaran berlaku.
Pekerja terbabit, Nur Hadirah Mohd Azhar, 22, berkata, selepas pulang daripada membeli nasi bungkus untuk makan tengah hari dengan menunggang motosikal, dia terkejut melihat kepulan asap tebal dari tingkat atas kedai itu.
Katanya, dia terus masuk ke dalam untuk memberitahu majikannya yang merupakan seorang wanita berusia 50-an dan anak lelaki berusia 26 tahun yang langsung tidak menyedari kejadian itu.
“Dia dan anaknya segera berlari keluar dan hanya sempat menyelamatkan sebuah kenderaan pelbagai guna (MPV) jenis Toyota Vellfire dan sebuah motosikal milik mereka.
“Sebelum itu, majikan saya memaklumkan bahawa dia terdengar bunyi letupan kecil di bahagian kedai, namun dia tidak mengesyaki sebarang kejadian,” katanya ketika ditemui Kosmo! di lokasi kejadian hari ini.

Sementara itu, Timbalan Pengarah Jabatan Bomba dan Penyelamat Malaysia (JBPM) Kelantan, Penguasa Kanan Bomba I Anwar Abu Bakar berkata, 61 anggota dari lima Balai Bomba dan Penyelamat (BBP) dikerahkan ke lokasi.
“Kami berjaya mengawal kebakaran daripada merebak ke dua rumah berhampiran, namun kedai permaidani dua tingkat itu musnah kerana api marak terlalu cepat.
“Api dapat dikawal sepenuhnya pukul 3.35 petang. Punca kebakaran dan kerugian masih dalam siasatan dan tiada kecederaan atau kemalangan jiwa dilaporkan,” katanya. -K! ONLINE


100 pegawai dan anggota IPD Ampang Jaya jalani ujian swab
Oleh MUHD AFIQ AL-HAFIZ MAT YUSOF

25 Februari 2021, 6:21 pm
AMPANG – Seramai 100 pegawai dan anggota di bawah pentadbiran Ibu Pejabat Polis Daerah (IPD) Ampang Jaya menjalani ujian swab di IPD berkenaan hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua pegawai dan anggota yang menjalani ujian tersebut akan menerima keputusan sebaik ujian berkenaan selesai.
“Kita juga akan memberi kad yang menandakan mereka ini telah menjalankan ujian swab dan bebas dari jangkitan covid-19.
“Ini bagi memberi keyakinan kepada masyarakat di luar sana untuk berurusan di semua pentadbiran di bawah IPD Ampang Jaya,” katanya ketika ditemui selepas Program Swab di IPD berkenaan di sini hari ini.
Mengulas lanjut, pihaknya berterima kasih kepada badan bukan kerajaan (NGO) dan agensi kerajaan yang tampil menghulurkan bantuan.
“Antaranya ialah Syarikat Gurimas Group yang telah menawarkan untuk membuat ujian swab terhadap 100 pegawai dan anggota di bawah pentadbiran IPD Ampang Jaya.

“Saya juga ingin berterima kasih kepada NGO dan agensi kerajaan yang menghulurkan bantuan dan memberi sumbangan kepada IPD Ampang Jaya,” ujarnya.
Kosmo! terdahulu melaporkan, Balai Polis Ampang dibuka semula kepada orang awam bagi urusan membuat laporan polis dan permohonan rentas daerah atau negeri serta urusan-urusan lain bermula pukul 4.00 petang
Tindakan itu diambil selepas proses sanitasi secara menyeluruh dibuat ke atas Balai Polis Ampang dan juga semua bahagian di Ibu Pejabat Polis Daerah (IPD) Ampang Jaya.
Pengoperasian semula Balai Polis Ampang ini juga dapat membetulkan kembali kekeliruan masyarakat setempat yang beranggapan Balai Polis Ampang telah pun ditutup akibat jangkitan covid-19. -K! ONLINE


1,924 kes 12 kematian, 3,752 sembuh
Oleh SITI A'ISYAH SUKAIMI

25 Februari 2021, 6:56 pm
PUTRAJAYA – Sebanyak 1,924 kes baharu dilaporkan hari ini menjadikan jumlah kes Covid-19 di Malaysia sebanyak 293,698 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, enam kes import mendapat jangkitan dari luar negara dan sebanyak 1,918 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 28,837 kes.
“Selain itu, terdapat 3,752 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 263,761 kes.
“Terdapat 12 kes kematian baharu hari ini menjadikan sebanyak 1,100 kes kematian Covid-19 di Malaysia,” katanya pada Facebook rasmi beliau di sini hari ini.
Ujarnya, sebanyak 205 kes positif sedang dirawat di Unit Rawatan Rapi dengan 91 kes memerlukan bantuan pernafasan. -K! ONLINE


Hanya PDRM ada kuasa keluarkan kompaun ingkar SOP
Oleh EDDY AQMAL MOHAMED HAMIDI

25 Februari 2021, 6:29 pm
PETALING JAYA – Kuasa untuk melakukan penguatkuasaan pematuhan prosedur operasi standard (SOP) serta pengeluaran kompaun kepada mereka yang ingkar hanya boleh dibuat oleh Polis Diraja Malaysia (PDRM).
Menteri Kanan (Keselamatan), Datuk Seri Ismail Sabri Yaakob berkata, arahan pemakaian atau SOP pelitup muka pula adalah di bawah Akta 342 Kementerian Kesihatan (KKM) dan tindakan pengeluaran kompaun hanya boleh dibuat oleh PDRM.
“Setakat ini tiada sebarang kuasa diberikan kepada mana-mana pihak pengurusan kondominium, pangsapuri atau pejabat untuk mengeluarkan kompaun terhadap kegagalan mematuhi SOP.
“Sekiranya ia termaktub di bawah peraturan ditetapkan (pengurusan) maka mereka boleh ambil tindakan contohnya kejadian vendalisme dan sebagainya, namun sekiranya berkaitan SOP, ia bukan di bawah kuasa mereka,” katanya pada sidang akhbar harian Majlis Keselamatan Negara hari ini.
Beliau berkata demikian ketika diminta mengulas berhubung kejadian seorang kanak-kanak berusia setahun dikompaun RM100 oleh pihak pengurusan sebuah kondominium di Ampang kerana tidak memakai pelitup muka ketika berada dalam lif semalam.
Ismail Sabri turut menyifatkan kejadian tersebut sebagai tidak munasabah.

“Hanya polis ada kuasa keluarkan kompaun dan tindakan pengurusan kondominium itu adalah salah, jadi saya harap mereka tarik balik kompaun tersebut kerana bagi saya tindakan itu adalah tidak munasabah,” tegas beliau. -K! ONLINE


Pemuda tulis al-Quran sebagai hadiah buat calon isteri
Oleh KOSMO!

25 Februari 2021, 6:50 pm
JAKARTA – Seorang pemuda di Indonesia ‘mencair’ hati warga net apabila klip video dia sedang menulis ayat suci al-Quran tular di media sosial, lapor Suara.com semalam.
Lelaki dikenali sebagai Awwaludin Fajri itu memberitahu, al-Quran tulisan tangannya adalah hadiah istimewa untuk mana-mana wanita yang bakal bergelar isterinya.
Kata Awwaluddin, meskipun dia belum mempunyai calon untuk dijadikan pasangan hidup, dia sudah memasang niat menghadiahkan al-Quran itu bila bertemu jodoh kelak.
“Buat siapa pun jodoh saya nanti, ini adalah hadiah paling istimewa yang akan saya berikan,” tulis Awwaludin pada video TikTok itu.
Menerusi video itu, dapat diperhatikan kekemasan tulisan Awwaludin yang saling tidak tumpah seperti cetakan mesin.
Video itu menerima banyak pujian warga net yang rata-rata meluahkan rasa bangga kerana ada anak muda yang sangat berbakat seperti Awwaludin.

“Perkara seperti ini yang perlu kita tularkan, bukan video pelajar memakai baju seragam sekolah menari TikTok,” komen seorang pengguna media sosial. – Agensi


Isu seks luar tabii, undang-undang Syariah Selangor tidak sah
Oleh NUZULSHAM SHAMSUDDIN

25 Februari 2021, 5:17 pm
PUTRAJAYA – Mahkamah Persekutuan hari ini memutuskan bahawa peruntukan undang-undang Syariah Selangor yang menetapkan seks luar tabii sebagai jenayah adalah tidak sah dan tidak mengikut perlembagaan.
Dalam keputusan sebulat suara itu, mahkamah membenarkan pengisytiharan yang dimohon seorang lelaki berusia 35 tahun bahawa Seksyen 28 itu tidak sah dengan alasan badan perundangan Selangor tidak mempunyai kuasa untuk menggubal undang-undang.
Seksyen 28 Enakmen itu memperuntukkan bahawa menjadi kesalahan Syariah bagi mana-mana orang yang melakukan persetubuhan bertentangan dengan hukum tabii dengan mana-mana lelaki, perempuan atau binatang dan apabila disabitkan boleh didenda tidak melebihi RM5,000 atau penjara maksimum tiga tahun atau disebat tidak melebihi enam sebatan atau dihukum dengan mana-mana gabungan hukuman itu.
Terdahulu, semasa prosiding panel sembilan hakim yang dipengerusikan Ketua Hakim Negara, Tun Tengku Maimun Tuan Mat, berkata hanya Parlimen mempunyai bidang kuasa untuk menggubal undang-undang yang menjadikan seks luar tabii sebagai jenayah.
Katanya, Seksyen 28 Enakmen 28 Kesalahan-kesalahan Jenayah Syariah (Selangor) 1995, yang membenarkan hukuman bagi seks luar tabii adalah tidak konsisten dengan Perlembagaan Persekutuan.
“Peruntukan itu (Seksyen 28) adalah bercanggah dengan item 1 Senarai Negeri Perlembagaan Persekutuan yang menetapkan bahawa badan perundangan negeri tidak mempunyai kuasa untuk membuat undang-undang mengenai perkara-perkara yang termasuk dalam Senarai Persekutuan.

“Oleh itu, Seksyen 28 adalah tidak konsisten dan terbatal,” katanya menerusi prosiding dalam talian melalui aplikasi Zoom.
Turut bersidang ialah Presiden Mahkamah Rayuan, Tan Sri Rohana Yusuf; Hakim Besar Malaya, Tan Sri Azahar Mohamed. – K! ONLINE


Anak Ahli Dewan Negara antara didakwa terima deposit pelaburan
Oleh DIYANATUL ATIQAH ZAKARYA

25 Februari 2021, 5:30 pm
MELAKA -Seorang peguam yang juga anak kepada Ahli Dewan Negara, Senator Datuk Koh Nai Kwong antara empat yang didakwa di Mahkamah Sesyen di sini hari ini atas pertuduhan menerima deposit pelaburan perniagaan bernilai RM130,000 pada tiga tahun lalu.
Tertuduh, Koh Qi Min, 28, dan tiga yang lain Lee Chian Wee, 36, Lim Boon Seong, 36, dan Lim Kok Jeh, 47, bagaimanapun mengaku tidak bersalah sebaik sahaja pertuduhan dibacakan oleh jurubahasa mahkamah di hadapan Hakim Nariman Badruddin.
Mengikut pertuduhan, tertuduh secara bersama-sama telah menerima deposit pelaburan perniagaan bernilai RM130,000 daripada Yong Woon Hui, 41; Cheah Kheng Hui, 47; Teo Diap Pu, 46; Ng Peng Hup, 47; Tay Kay Yong, 42, dan Steven Seow, 42.
Tertuduh didakwa menerima deposit tersebut tanpa suatu lesen yang sah yang diberikan di bawah Seksyen 10 Akta Perkhidmatan Kewangan 2013 (Akta 758).
Kesalahan itu dilakukan tertuduh di RHB Bank Cawangan Malim di No 3 dan 4 Jalan MP 3, Batu Barendam pada sekitar 2018 hingga 2019.
Sabit kesalahan, tertuduh boleh dikenakan hukuman penjara maksimum 10 tahun atau denda tidak melebihi RM50 juta atau kedua-duanya sekali mengikut Seksyen 137(1) akta yang sama dan dibaca bersama Seksyen 34 Kanun Keseksaan.

Terdahulu, pendakwaan dikendalikan Timbalan Pendakwa Raya Muhammad Shukri Hussain mencadangkan jaminan sebanyak RM25,000 dikenakan bagi setiap tertuduh.
Tertuduh, Qi Min, diwakili Peguam K. P. Renganathan manakala tiga yang lain diwakili Peguam Micheal Tan dan Datuk J. Armadas.
Mahkamah kemudian membenarkan keempat-empat tertuduh dijamin sebanyak RM10,000 setiap seorang dan menetapkan tarikh 25 Mac depan sebagai sebutan semula kes. -K! ONLINE


Tiada halangan hantar anak pulang ke asrama – MKN
Oleh EDDY AQMAL MOHAMED HAMIDI

25 Februari 2021, 6:13 pm
PETALING JAYA – Ibu bapa yang ingin melakukan perjalanan merentas negeri serta daerah untuk menghantar anak mereka ke sekolah atau asrama kini boleh berbuat demikian tanpa perlu mendapatkan surat kebenaran daripada pihak polis.
Menteri Kanan (Keselamatan), Datuk Seri Ismail Sabri Yaakob berkata, perkara tersebut sudah dibincangan dengan Polis Diraja Malaysia (PDRM) dan ia telah dimaklumkan kepada pihak polis di setiap daerah di seluruh negara.
“Ibu bapa yang ingin melakukan perjalanan rentas negeri mahupun daerah dengan tujuan menghantar anak ke sekolah atau asrama kini hanya perlu menunjukkan surat yang dikeluarkan pihak sekolah ketika melalui sekatan jalan raya.
“Jadi saya jangkakan tiada isu akan timbul di sekatan jalan raya selepas ini apabila ibu bapa mula menghantar anak mereka pulang ke sekolah selepas ini,” katanya pada sidang akhbar harian Majlis Keselamatan Negara hari ini.
Terdahulu, Kementerian Pendidikan pada 19 Februari lalu mengumumkan tentang pembukaan semula sesi persekolahan di seluruh negara bermula 1 Mac ini. -K! ONLINE


JSPT nafi saman Harley Davidson ekzos bising
Oleh ZULKIFLI MANZOR

25 Februari 2021, 5:27 pm
PETALING JAYA – Jabatan Siasatan dan Penguatkuasaan Trafik (JSPT) Bukit Aman menafikan dakwaan yang tular di media sosial kononnya pemilik motosikal jenis Harley Davidson disaman polis atas kesalahan ekzos bising.
JSPT Bukit Aman dalam satu kenyataan berkata, gambar yang ditularkan berhubung insiden tersebut di media sosial telah disalah tafsir kerana tindakan saman yang dikenakan adalah bagi kesalahan nombor pendaftaran ‘fancy’.
“Saman dikenakan bagi kesalahan nombor pendaftaran ‘fancy’. Bukan kerana kesalahan ekzos bising semasa operasi JSPT Kontinjen Kuala Lumpur bersama Jabatan Alam Sekitar (JAS) pada 20 Februari 2021 di Jalan Sungai Besi, Kuala Lumpur.
“Operasi bertujuan menguatkuasakan peraturan dan undang-undang sedia ada terhadap pengguna kenderaan termasuk bagi kesalahan ubah suai ekzos menyebabkan bunyi bising melebihi had dibenarkan,” kata kenyataan itu hari ini.
Menurut kenyataan, mana-mana kenderaan yang menggunakan peralatan dan aksesori mengikut spesifikasi keluaran asal kilang dianggap tidak melakukan kesalahan.
Bagaimanapun, jika terdapat pengubahsuaian dilakukan tanpa mendapat kelulusan Jabatan Pengangkutan Jalan (JPJ) adalah menjadi suatu kesalahan dan boleh diambil tindakan undang-undang. – K! ONLINE


863,449 pendaftaran diterima di MySejahtera
Oleh NOR IDAYU BOSRO

25 Februari 2021, 5:53 pm
PUTRAJAYA – Pendaftaran sebagai penerima vaksin Covid-19 di aplikasi MySejahtera meningkat hampir dua kali ganda dalam tempoh 24 jam sejak ia dibuka secara rasmi semalam.
Kementerian Kesihatan memaklumkan, sebanyak 863,449 jumlah pendaftaran sebagai penerima vaksin Covid-19 diterima di aplikasi MySejahtera, setakat pukul 5 petang tadi.
Semalam, Menteri Sains, Teknologi dan Inovasi, Khairy Jamaluddin berkata, seramai 505,565 individu sudah mendaftar sebagai penerima vaksin Covid-19 di aplikasi MySejahtera, setakat pukul 4.30 petang.
Pendaftaran vaksinasi Covid-19 melalui aplikasi MySejahtera dilancarkan Perdana Menteri, Tan Sri Muhyiddin Yassin di Pejabat Kesihatan Putrajaya, petang semalam.
Beliau sebelum itu menerima suntikan vaksin Covid-19 keluaran Pfizer sekali gus menjadi individu pertama menerima vaksin itu di negara ini.
Setakat ini, aplikasi MySejahtera mempunyai hampir 21 juta pengguna aktif.- K! ONLINE


Sorok 141 gas LPG dalam bengkel
Oleh MOHAMAD FAIZAL HASHIM

25 Februari 2021, 5:37 pm
JOHOR BAHRU – Tindakan peniaga yang menyorokkan petroleum cecair (LPG) tanpa memiliki lesen yang sah di dalam bengkel membaiki kenderaan serta tayar dapat dihidu pihak berkuasa.
Kegiatan itu berjaya dibongkar Kementerian Perdagangan Dalam Negeri dan Hal Ehwal Pengguna (KPDNHEP) negeri selepas melakukan serbuan pada pukul 3 petang terhadap premis berkenaan di Taman Daya di sini, semalam.
Ketua Pegawai Penguat Kuasa KPDNHEP Johor, Mohd. Hanizam Kechek berkata, dalam serbuan pukul 3 petang itu, pihaknya berjaya merampas dan menyita 141 tong gas, dua lori dan dua motosikal yang dianggarkan bernilai RM66,228.
Katanya, serbuan itu dibuat hasil risikan penguat kuasa selama dua minggu.
“Premis yang dilihat sebagai bengkel membaiki kenderaan serta tayar disyaki cuba mengelirukan pihak berkuasa dengan menjalankan aktiviti penjualan, pengedaran dan menjadikan tempat simpanan bagi tong LPG melalui pintu belakang premis.
“Tindakan diambil di bawah Akta Kawalan Bekalan (AKB) 1961 dengan jumlah nilai rampasan sebanyak RM 66,228 dalam satu operasi khas di daerah ini,” katanya dalam satu kenyataan hari ini.

Mohd. Hanizam berkata, selain premis tersebut, KPDNHEP negeri juga melaksanakan operasi membabitkan premis runcit dan borong yang menjual LPG di seluruh daerah di negeri ini.
Katanya, pemeriksaan yang dibuat memberi tumpuan kepada penguatkuasaan di bawah Akta Kawalan Harga Dan Anti Pencatutan (AKHAP) 2011 dan Akta Kawalan Bekalan (AKB) 1961 berkaitan pematuhan penjualan LPG mengikut harga kawalan termasuk juga kebenaran menjual melalui lesen yang dikeluarkan KPDNHEP.
“Berdasarkan rekod, sebanyak 210 premis diperiksa KPDNHEP Johor ke atas peniaga runcit dan borong yang menjual LPG mulai 18 Januari lalu sehingga semalam.
“Susulan pemeriksaan yang dijalankan, terdapat 14 kes direkodkan di bawah Akta Kawalan Harga dan Anti Pencatutan (AKHAP) 2011 dan Akta Kawalan Bekalan (AKB) 1961 dengan jumlah kompaun bernilai RM7,000,” katanya.
Beliau berkata, daripada jumlah itu, 13 kes adalah kesalahan gagal mematuhi Perintah Kawalan Harga Dan Anti Pencatutan iaitu Penandaan Harga Bagi Barangan dan Caj Bagi Perkhidmatan 2020 kerana tidak meletakkan tanda harga kepada barangan yang dipamer untuk jualan.- K! ONLINE


2 lelaki miliki dadah ditahan
Oleh MUHD AFIQ AL-HAFIZ MAT YUSOF

25 Februari 2021, 5:16 pm
PETALING JAYA – Dua lelaki warga tempatan ditahan bersama 50 peket plastik lutsinar disyaki dadah jenis heroin di Kampung Sri Makmur, Gombak dekat sini semalam.
Tangkapan dilakukan sepasukan anggota polis dari Bahagian Siasatan Jenayah Narkotik, Ibu Pejabat Polis Daerah Gombak kira-kira pukul 3.15 petang.
Ketua Polis Daerah Gombak, Asisten Komisioner Arifai Tarawe berkata, kedua-dua lelaki berkenaan berusia 28 dan 52 tahun.
“Siasatan awal mendapati, kedua-dua suspek mempunyai rekod lampau berkaitan kes jenayah dan dadah.
“Hasil saringan air kencing mendapati, kedua-dua mereka juga positif dadah jenis heroin,” katanya dalam satu kenyataan di sini hari ini.
Mengulas lanjut, kedua-dua suspek kini ditahan reman selama tujuh hari sehingga Rabu depan untuk siasatan lanjut.

Kes disiasat di bawah Seksyen 39B dan 15(1)(a) Akta Dadah Berbahaya 1952. -K! ONLINE


Lelaki cuba samun guna pistol mainan ditahan
Oleh MUHD AFIQ AL-HAFIZ MAT YUSOF

25 Februari 2021, 5:20 pm
PETALING JAYA – Tindakan seorang lelaki cuba menyamun sebuah kedai serbaneka dengan menggunakan pistol mainan di Pekan Kundang dekat sini mengundang padah selepas dia ditahan semalam.
Ketua Polis Daerah Gombak, Asisten Komisioner Arifai Tarawe berkata, suspek merupakan warga tempatan berusia 26 tahun telah ditahan pada pukul 11 pagi di Jalan Besar, Rawang.
“Siasatan awal mendapati, pada Isnin lalu suspek telah datang ke sebuah kedai serbaneka di Pekan Kundang sebelum mengacukan objek disyaki pistol kecil ke arah pekerja wanita berusia 35 tahun di kedai berkenaan.
“Suspek kemudian telah meminta wang dan mengarahkan wanita berkenaan untuk membuka peti wang di kaunter namun mangsa mengatakan tidak boleh berbuat demikian,” katanya dalam satu kenyataan di sini hari ini.
Mengulas lanjut, suspek kemudian telah meminta sekotak rokok sebelum beredar dari kedai berkenaan.
“Bertindak atas maklumat, polis telah berjaya menahan suspek dan merampas sepucuk pistol mainan berwarna hitam serta sehelai t-shirt warna biru yang digunakan ketika kejadian.

“Hasil semakan mendapati, suspek mempunyai rekod lampau berkaitan kes jenayah dan kini ditahan reman selama empat hari untuk siasatan lanjut,” jelasnya.
Siasatan dijalankan di bawah Seksyen 393 Kanun Keseksaan dan Seksyen 36 Akta Senjata 1960. -K! ONLINE


Tabika dan Taska Kemas dibuka semula 1 Mac ini
Oleh MOHD. HUSNI MOHD. NOOR

25 Februari 2021, 5:34 pm
PUTRAJAYA – Taman Bimbingan Kanak-Kanak (Tabika) dan Taman Asuhan Kanak-Kanak (Taska) di bawah Jabatan Kemajuan Masyarakat (Kemas) di seluruh negara dibenarkan beroperasi mulai 1 Mac ini.
Kemas menerusi kenyataan akhbar hari ini berkata, pengoperasian Tabika dan Taska itu termasuk juga di Kelantan, Terengganu, Kedah dan Johor.
Menurutnya, pembukaan itu selaras dengan pengumuman pengoperasian semula semua institusi pendidikan di bawah Kementerian Pendidikan Malaysia (KPM) secara bersemuka yang membabitkan murid-murid Prasekolah, Tahun 1 dan Tahun 2 bermula 1 Mac ini.
“Bagaimanapun, pembukaan operasi Tabika dan Taska itu adalah mengikut prosedur operasi
standard (SOP) yang telah dipersetujui antara Kemas, KPM dan Jabatan Kebajikan Masyarakat (JKM).
“Kemas berharap ibu bapa tidak khuatir untuk menghantar anak-anak mereka pada 1 Mac ini,” katanya.
Katanya, seramai 10,517 orang pendidik masyarakat Tabika dan 1,790 orang pendidik masyarakat Taska Kemas telah diberi panduan berkaitan pematuhan SOP yang dikeluarkan sebelum ini. -K! ONLINE


KKM nafi pempengaruh penerima awal vaksin Covid-19
Oleh NOR IDAYU BOSRO

25 Februari 2021, 5:46 pm
PUTRAJAYA – Kementerian Kesihatan menafikan laporan sebuah portal yang mendakwa Hospital Serdang berhasrat untuk memasukkan pempengaruh dan pengurusan kanan hospital dalam senarai penerima awal vaksin Covid-19 di hospital itu esok.
Ketua Pengarah Kesihatan, Tan Sri Dr. Noor Hisham Abdullah berkata, pemberian vaksin akan diberi mengikut keutamaan seperti yang dinyatakan sebelum ini iaitu Fasa 1 untuk petugas barisan hadapan; Fasa 2 untuk warga emas berusia 60 tahun ke atas dan individu berisiko tinggi dan Fasa 3 bagi penduduk Malaysia berusia 18 tahun ke atas.
Beliau berkata, isu ‘memotong barisan’ bagi mendapatkan vaksin adalah tidak benar dan ia akan disiasat untuk tindakan.
“Laporan berita ini adalah palsu dan tidak benar.
“Semakan awal dengan Hospital Serdang mendapati, pihak hospital itu bercadang untuk memberi vaksin Covid-19 kepada beberapa orang ketua jabatan klinikal selain anggota barisan hadapan lain sebagai menunjukkan teladan baik kepada anak-anak buah di hospital,” katanya dalam satu kenyataan di sini hari ini.
Beliau berkata demikian bagi mengulas laporan sebuah portal yang mendakwa pengurusan Hospital Serdang berhasrat memasukkan tiga orang pempengaruh dalam penerima pertama vaksin esok.

Portal berita itu turut melaporkan antara yang tersenarai sebagai penerima pertama vaksin adalah pegawai pengurusan kanan hospital yang tiada kontak secara terus dengan pesakit.
Sementara itu, Noor Hisham berkata, ketua jabatan klinikal merupakan pakar perunding klinikal bidang masing-masing dan sememangnya terdedah kepada risiko Covid-19.
“Mereka juga kerap mempunyai kontak dengan pesakit mahupun waris semasa menjalankan tugasan,” katanya.
Noor Hisham menasihatkan pihak media supaya berhati-hati ketika membuat laporan dan hanya melaporkan perkara yang disahkan benar. -K! ONLINE


Bicara kes Vivy Yusof saman netizen Ogos ini
Oleh NUZULSHAM SHAMSUDDIN

25 Februari 2021, 4:20 pm
KUALA LUMPUR – Mahkamah Tinggi di sini menetapkan Ogos ini selama dua hari bagi perbicaraan saman Datin Vivy Yusof terhadap seorang netizen atas dakwaan memfitnah menerusi laman sosial berhubung isu kerajaan membantu golongan B40 dan M40 yang terjejas oleh penularan Covid-19.
Perkara itu dimaklumkan peguam Mohd. Syakirin Syazwan yang mewakili Alia Najwa Hassannudin, selaku defendan dalam kes saman itu ketika dihubungi hari ini.
“Mahkamah menetapkan 11 dan 12 Ogos ini untuk perbicaraan. Seramai lima saksi defendan termasuk anak guam saya akan memberi keterangan dalam perbicaraan kes itu manakala plaintif (Vivy) akan mengemukakan tiga orang saksi,” katanya.
Hari ini adalah pengurusan kes secara dalam talian di hadapan Hakim Datin Rohani Ismail yang turut dihadiri peguam Pauling Hee mewakili Vivy.
Terdahulu mahkamah pada 7 Oktober tahun lalu telah mengarahkan defendan memfailkan pernyataan pembelaan dalam tempoh 14 hari selepas saman itu disampaikan. Defendan kemudian telah memfailkan pembelaan itu pada 20 Oktober tahun sama.
Vivy atau nama sebenarnya Vivy Sofinas Yusof, 33, memfailkan saman fitnah itu melalui Tetuan Foong Cheng Leong & Co. pada 15 Jun tahun lalu dengan menamakan Alia Najwa selaku defendan tunggal.

Berdasarkan penyataan tuntutan melalui carian dalam e-filing, Vivy mendakwa pada 28 Mac lalu, beliau telah menerbitkan rakaman video di akaun Instagramnya berhubung perbualan empat usahawan berkaitan status ekonomi akibat Covid -19 dan Pakej Ransangan Ekonomi yang diumumkan oleh Perdana Menteri Tan Sri Muhyiddin Yassin.
Vivy berkata pada 30 Mac lalu, defendan telah menerbitkan beberapa penyataan berkenaan plaintif di akaun Facebook dan Instagram milik defendan dan secara salah menyatakan bahawa plaintif mempersoalkan tindakan kerajaan untuk membantu golongan B40 dan M40, sedangkan mereka tidak memberi apa-apa sumbangan kepada ekonomi negara.
Usahawan wanita itu mendakwa penyataan-penyataan fitnah itu antara lainnya membawa maksud bahawa plaintif tidak bersimpati terhadap golongan B40 dan M40, bersikap angkuh, mementingkan diri sendiri dan tidak profesional serta hanya mementingkan keuntungan.
Plaintif juga mendakwa defendan turut berkata, dia tidak layak memegang jawatan di mana-mana organisasi dan terasing dengan masyarakat umum. – K! ONLINE


[VIDEO] Aksi lelaki ‘solat’ bawah jejambat tarik perhatian pengguna jalan raya
Oleh AHMAD SHAHERMAN SHAMSURI

25 Februari 2021, 4:36 pm
PETALING JAYA – Aksi seorang lelaki mengerjakan ‘solat’ di atas jalan raya telah menjadi bualan netizen selepas klip video itu tular di laman sosial sejak tengah hari tadi.
Klip video berdurasi 32 saat itu telah dimuat naik di laman Facebook, Info Roadblok JPJ/ Polis itu telah ditonton lebih 17,000 kali dan dikongsi lebih 60 orang pengguna sehingga pukul 4 petang tadi.
Difahamkan kejadian itu berlaku di bawah jejambat jalan raya berhampiran Kuil Batu Caves menghala Ulu Yam.
Menerusi klip video tersebut, kelihatan seorang lelaki sedang menunaikan solat di bawah jejambat berkenaan sambil ‘dikawal’ oleh beberapa pengguna jalan raya.
Pada masa sama, pengguna jalan raya juga turut memberhentikan kenderaan masing-masing di tepi jalan dan ada juga terpaksa memperlahankan kenderaan supaya tidak melanggar lelaki berkenaan.
“Kejadian dirakam semalam, info awal yang diterima seorang lelaki tidak siuman solat bawah ‘flyover’ berhampiran Kuil Batu Caves menghala Ulu Yam.

“Tindakan tersebut membahayakan nyawa, nasib baik orang awam tolong jagakan jalan sehingga dia selesai” kata hantaran itu.
Aksi lelaki itu bukan sahaja menarik perhatian pengguna jalan raya, malah pengguna media sosial juga turut meninggalkan komen pada hantaran di laman Facebook itu
Rata-rata mereka mendoakan keselamatan lelaki terbabit dan memuji sikap segelintir pengguna yang sanggup bergadai nyawa menjaga lalu lintas ketika lelaki itu ‘solat’.-K! ONLINE


Hutang tertunggak peminjam SPNB Perak kini turun kepada RM2.88 juta
Oleh SHAARANI ISMAIL

25 Februari 2021, 4:53 pm
IPOH – Hutang tertunggak pembiayaan Syarikat Perumahan Negara Berhad (SPNB) Perak kini turun kepada RM2.88 juta berbanding RM3.65 juta sebelum ini.
Pengarah SPNB Perak, Tajul Safuan Abu Hassan berkata, tunggakan itu membabitkan sebanyak 5,349 pemegang akaun.
“Bagi memastikan jumlah itu akan terus dikurangkan, SPNB akan terus turun padang berjumpa pemilik bagi membolehkan tunggakan dapat diselesaikan.
“Ada antara pemilik yang sudah 36 bulan atau tiga tahun gagal menjelaskan bayaran bulanan, SPNB faham jika tunggakan berlaku dalam tempoh kebelakangan kerana kita dilanda pandemik Covid-19.
“Tetapi jika sudah tiga tahun gagal menjelaskan tunggakan mereka perlu datang berbincang dan memaklumkan kepada SPNB supaya kita dapat mencari jalan membantu mereka,” katanya.
Beliau berkata demikian kepada pemberita selepas menyampaikan inden pembinaan Rumah Mesra Rakyat SPNB kepada Persatuan Kontraktor Melayu Malaysia (PKMM) Perak di Bangunan PKMM di sini hari ini.

Hadir sama, Presiden PKMM, Datuk Seri Mohamed Fadzill Hassan dan Yang Dipertua PKMM Perak, Datuk Wira Jamaluddin Abdul Rahim.
Tajul Safuan berkata, SPNB akan memastikan tunggakan pembiayaan akan dapat diminimumkan dan dapat diselesaikan sepenuhnya melalui usaha mengesan dan turun padang yang dijalankan.
Katanya, sebahagian besar pemilik rumah terdiri daripada pekebun dan petani serta mereka yang bekerja sendiri dengan pendapatan bawah RM3,000 sebulan dengan ansuran bulan pembiayaan antara RM150 hingga RM270 sebulan.
Katanya, jika tunggakan itu dapat diselsaikan dan diminimumkan, ia akan dapat memberikan peluang kepada lebih 5,000 permohonan baharu yang kini sedang menunggu kelulusan untuk diproses. – K! ONLINE


Jambatan Ikonik Tasik Kenyir beroperasi Mei depan
Oleh NOOR HAYATI MAMAT

25 Februari 2021, 4:29 pm
HULU TERENGGANU – Tasik Kenyir yang merupakan tasik buatan manusia terbesar Asia Tenggara bakal memiliki satu lagi tarikan terbaharu dengan pembukaan Jambatan Ikonik tidak lama lagi.
Pengerusi Jawatankuasa Pelancongan, Kebudayaan dan Teknologi Digital Terengganu, Arifin Deraman berkata, jambatan yang menelan belanja RM107 juta itu dijangka akan dibuka secara rasmi kepada umum pada bulan Mei depan.
“Jambatan Ikonik Tasik Kenyir yang direka dengan motif kepala bangau ini bakal menjadi mercu tanda terbaharu destinasi pelancongan ini.
“Ia sepanjang 133 meter merentas kawasan tasik ke Pulau Poh yang merupakan sebahagian skop projek Zon Bebas Cukai Tasik Kenyir yang dilancarkan pada tahun 2017,” katanya kepada pemberita di sini hari ini.
Beliau memberitahu, projek Zon Bebas Tasik Kenyir di Pulau Poh yang sudah bermula pada tahun 2015 kini sudah hampir siap 100 peratus.
“Selain Jambatan Ikonik, antara insfrastruktur lain yang dibina di Pulau Poh ialah terminal jeti penumpang, jeti kargo dan hotel bertaraf lima bintang.

“Ia memberi nilai tambah kepada produk pelancongan sedia ada di Tasik Kenyir ini,” katanya. – K! ONLINE


Selangor terima 78,000 dos vaksin Covid-19
Oleh MOHAMAD NAUFAL MOHAMAD IDRIS

25 Februari 2021, 4:57 pm
SHAH ALAM – Sebanyak 78,000 dos vaksin Pfizer-Biontech diterima daripada kerajaan pusat dalam Program Imunisasi Vaksin Covid-19 Peringkat Negeri Selangor yang bermula hari ini.
Menteri Besar Selangor, Datuk Seri Amirudin Shari berkata, vaksin tersebut adalah kepada 66,690 petugas barisan hadapan di negeri ini bagi fasa pertama ini.
Katanya, Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga negeri, Dr. Siti Mariah Mahmud sedang menyiapkan senarai petugas barisan hadapan yang akan menerima suntikan vaksin berkenaan.
“Keutamaan akan diberikan kepada petugas hospital kerajaan dan swasta, pasukan keselamatan dan saya berharap para guru turut akan dimasukkan dalam senarai penerima vaksin bagi fasa pertama ini.
“Ahli Dewan Undangan Negeri (ADUN), pegawai daerah dan ahli majlis daerah juga akan menerima vaksin pada fasa pertama,” katanya dalam sidang akhbar selepas melancarkan Program Imunisasi Vaksin Covid-19 Selangor di Hospital Shah Alam, di sini hari ini.
Program tersebut dirasmikan Timbalan Menteri Kesihatan 1, Datuk Dr. Noor Azmi Ghazali. Seramai 42 penerima vaksin hari ini termasuk Amirudin sendiri dan Ahli Majlis Mesyuarat Kerajaan Negeri Selangor (Exco).

Amirudin menjelaskan kerajaan negeri sedang mempercepatkan fasa pertama program itu supaya rakyat negeri itu dapat menerima vaksin secepat mungkin.
“Kita juga sedang berbincang Yang Dipertua Majlis Daerah dan pegawai daerah untuk menambah lebih banyak Pusat Pemberian Vaksin (PPV) untuk kegunaan fasa kedua dan ketiga,” katanya.
Sementara itu, Noor Azmi memberitahu, sebanyak enam buah hospital di Selangor dijadikan menjadi Pusat Simpanan Vaksin (PSV) antaranya Hospital Tengku Ampuan Rahimah (HTAR), Hospital Serdang, Hospital Selayang, Hospital Sungai Buloh, Hospital Ampang dan Hospital Tanjung Karang telah dipilih sebagai PSV. -K!ONLINE


USIM wajibkan suntikan vaksin semua pelajar, kakitangan
Oleh ZAKKINA WATI AHMAD TARMIZI

25 Februari 2021, 4:49 pm
SEREMBAN – Universiti Sains Islam Malaysia (USIM) mewajibkan semua pelajar dan kakitangannya untuk mengambil suntikan vaksin Covid-19.
Naib Canselornya, Profesor Datuk Dr. Mohamed Ridza Wahiddin berkata, USIM dengan kerjasama Kementerian Pengajian Tinggi dan Kementerian Kesihatan akan mengikut setiap garis panduan ditetapkan bagi memastikan semua kakitangan dan pelajar mendapat suntikan berkenaan.
“Seperti yang kami sedia maklum, vaksin tersebut diberi keutamaan kepada petugas barisan hadapan bagaimanapun, ada pelajar yang menulis surat untuk menawarkan diri bagi menjadi sukarelawan vaksin ini.
“Kami jangkakan seramai 2,000 kakitangan dan 12,000 penuntut akan menerima vaksin tersebut,” katanya kepada pemberita selepas merasmikan Laman Prosumer di Jabatan Keselamatan, USIM, Nilai dekat sini hari ini.
Dalam pada itu, katanya, bagi menjamin kelestarian sumber dan mengurangkan kebergantungan terhadap sumber luar, USIM menyasarkan penanaman sebanyak 10,000 polibeg tanaman rock melon menjelang hujung tahun ini.
“Pihak jabatan telah menjayakan program ini bermula Disember 2020 dan hasilnya boleh dituai selepas 75 hari ditanam. Kami menyasarkan sebanyak 10,000 polibeg rock melon menjelang akhir tahun 2021,” katanya.

Tambah Mohamed Ridza, objektif pelaksanaannya bagi meningkatkan bilangan inkubator keusahawanan berasaskan Prosumerisme dalam kalangan staf jabatan.
“Langkah seterusnya pihak universiti akan mendapatkan kepakaran dan nasihat bagaimana hendak menjual buah ini di luar kampus. Kami akan mendapatkan khidmat nasihat bagi mendapatkan hasil yang lumayan.
“Kami akan mendapatkan khidmat nasihat pertubuhan bukan kerajaan (NGO) dan industri dalam memastikan penanaman ini memberi impak kepada komuniti,” katanya. – K! ONLINE


Suntikan vaksin pertama di Kelantan 2 Mac ini
Oleh MUHAMMAD AYMAN GHAFFA

25 Februari 2021, 5:00 pm
KOTA BHARU – Kelantan akan melaksanakan Fasa Pertama Program Imunisasi Covid-19 Kebangsaan (PICK) di Kompleks Kota Darul Naim di sini pada Selasa depan.
Menteri Besar Kelantan, Datuk Ahmad Yakob, dalam program itu, seramai 140 orang telah dikenalpasti akan menerima suntikan terawal vaksin Covid-19.
“Daripada jumlah itu, golongan pemerintah, pentadbir, ahli politik, ulamak, penjawat awam dan rakyat telah dikenal pasti akan menerima suntikan awal.
“Selepas itu, program suntikan akan dijalankan di 39 Pusat Pemberian Vaksin (PPV) di seluruh negeri melibatkan hospital kerajaan, pusat kesihatan tentera dan klinik-klinik,” katanya.
Beliau berkata demikian ketika ditemui pemberita ketika menghadiri Majlis Penerimaan Stok Vaksin Pertama Untuk Kelantan di Ibu Pejabat Polis Kontinjen (IPK) Kelantan di sini hari ini.
Hadir sama, Ketua Polis Kelantan, Datuk Shafien Mamat dan Pengarah Jabatan Kesihatan Negeri Kelantan, Datuk Dr. Zaini Hussin.

Terdahulu, 18,720 dos vaksin Covid-19 Pfizer-BioNTech yang dibawa dengan van logistik DHL itu tiba di IPK Kelantan pada pukul 3.30 petang ini selepas ia singgah di Gua Musang, Kuala Krai dan Pasir Mas.
Mengulas lanjut, Ahmad berkata, beliau sudah bersedia menjadi individu pertama di Kelantan yang menerima suntikan vaksin pada pelancaran Fasa Pertama PICK di Dewan Utama Kompleks Kota Darul Naim di sini pada Selasa depan.
“Ia umpama pergi ke Mekah. Tidak susah dan tiada apa yang perlu dirisaukan.
“Banyak kelompok sudah menerima suntikan vaksin seperti Perdana Menteri, Ketua Pengarah Kesihatan (Tan Sri Dr. Noor Hisham Abdullah), Menteri Agama (Datuk Seri Zulkifli Mohamad Al-Bakri). Saya lihat tiada masalah,” katanya. – K! ONLINE


Zulkifli terima suntikan vaksin Covid-19 esok
Oleh MOHD. HUSNI MOHD. NOOR

25 Februari 2021, 5:07 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri mengesahkan akan mengambil suntikan vaksin Covid-19, esok.
Perkara itu dimaklumkannya menerusi hantaran di Facebook hari ini.
Zulkifli berkata, beliau akan menerima suntikan itu di Klinik Kesihatan Presint 11, Putrajaya kira-kira pukul 3 petang selepas solat Jumaat, esok.
Sementara itu, Zulkifli menyeru semua rakyat Malaysia yang belum mendaftar untuk vaksinasi, boleh berbuat demikian melalui aplikasi MySejahtera.
“Mudah-mudahan Allah S.W.T selamatkan kita daripada wabak Covid-19 ini.
“Pengambilan vaksin adalah amat baik berdasarkan rekod dan catatan serta perakuan oleh Pertubuhan Kesihatan Sedunia (WHO) dan badan-badan kesihatan dunia,” katanya.

Semalam, Perdana Menteri, Tan Sri Muhyiddin Yassin serta Ketua Pengarah Kesihatan, Tan Sri Dr. Noor Hisham Abdullah menjadi individu pertama di negara ini yang menerima vaksin Pfizer-BioNTech di Klinik Kesihatan Presint 11, di sini.
Turut menerima suntikan sama adalah empat petugas kesihatan dan perubatan yang bertugas di Putrajaya.
Program Imunisasi Covid-19 Kebangsaan secara rasminya bermula semalam dan kira-kira 500,000 barisan hadapan akan menerima vaksin berkenaan. – K! ONLINE


Syabu RM3.6 juta dijumpai atas longgokan sampah
Oleh MUHAMMAD AYMAN GHAFFA

25 Februari 2021, 4:24 pm
KOTA BHARU – Polis sekali lagi membongkar taktik licik sindiket pengedar dadah apabila berjaya menemui dadah jenis syabu bernilai RM3.6 juta yang disembunyikan dalam longgokan sampah di belakang sebuah kosong di Lubok Gong di Pasir Mas semalam.
Lokasi penemuan dadah itu terletak kira-kira 100 meter dari sebuah rumah terbakar yang menjadi tempat penyimpanan dadah bernilai RM4.2 juta ditemui oleh Pasukan Gerakan Am (PGA) Batalion 8 pada Isnin lalu.
Ketua Polis Kelantan, Datuk Shafien Mamat berkata, sepasukan pegawai dan anggota Cawangan Jenayah Berat (D9) Bukit Aman bertindak menyerbu rumah tersebut pada pukul 10.30 malam selepas menerima maklumat berlaku pergerakan individu yang mencurigakan di kawasan itu.
Katanya, apabila tiba di lokasi tersebut, polis telah menjalankan pemeriksaan di dalam rumah itu dan mendapati ia kosong selain tidak berpenghuni.
“Pemeriksaan lanjut di belakang rumah tersebut membawa kepada penemuan empat bungkus plastik yang mengandungi 101 kotak bungkusan plastik lutsinar disyaki berisi 101 kilogram dadah jenis syabu bernilai RM3.6 juta.
“Siasatan awal mendapati, rampasan dadah ini mempunyai kaitan dengan penemuan dadah jenis syabu bernilai RM4.2 juta pada Isnin lalu. Ini kerana, rumah itu terletak kira-kira 100 meter dari lokasi penemuan dadah sebelum ini,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Shafien, berdasarkan siasatan, sindiket pengedaran dadah itu dipercayai mencuba pelbagai cara dan pendekatan untuk mengedar dadah yang diseludup dari negara jiran.
Katanya, penemuan dadah itu juga menunjukkan bahawa sindiket itu mencuba nasib dengan menyimpan dadah-dadah itu di dalam longgokan sampah dengan berharap kegiatan mereka tidak dikesan pihak berkuasa.
Tambah Shafien, polis sedang mengesan dalang yang terlibat dalam kegiatan penyimpanan dadah di Kampung Lubong Gong itu.
Kes disiasat bawah Seksyen 39 (B) Akta Dadah Berbahaya 1952 yang membawa hukuman mati mandatori jika sabit kesalahan. – K! ONLINE


KPDNHEP bongkar kegiatan seleweng minyak masak bersubsidi
Oleh AZAHAR HASHIM

25 Februari 2021, 5:03 pm
KULIM – Kementerian Perdagangan Dalam Negeri dan Hal Ehwal Pengguna (KPDNHEP) membongkar kegiatan sebuah premis yang menyalahgunakan lesen runcit menjual minyak masak bersubsidi dengan memproses barang kawalan itu untuk dijadikan minyak sembahyang di Taman Emas di sini semalam.
Pemeriksaan ke atas premis tersebut dilakukan lima pegawai penguat kuasa KPDNHEP Cawangan Kulim kira-kira pukul 10.30 pagi berdasarkan maklumat risikan yang dijalankan selama dua minggu.
Ketua Cawangan KPDNHEP Kulim, Mohd. Fazly Edros memberitahu, hasil pemeriksaan mendapati wujud aktiviti membungkus semula minyak masak bersubsidi untuk dijadikan minyak sembahyang.
“Minyak masak itu dibotolkan dengan kapasiti 750 mililiter (ml) dan dijual semula dengan harga RM3 sebotol,” katanya dalam satu kenyataan di sini hari ini.
Kata beliau, pihaknya turut menahan seorang lelaki berusia 63 tahun yang mengaku sebagai pemilik perniagaan itu untuk siasatan lanjut.
“Berdasarkan keterangan lelaki terbabit, aktiviti pemprosesan minyak masak untuk sembahyang dijalankan di kediaman sendiri sejak tahun 2019 menggunakan minyak masak industri.

“Namun sejak Perintah Kawalan Pergerakan (PKP), dia hanya mampu membeli minyak peket sekilogram dan diproses menjadi minyak sembahyang untuk dijual kepada peniaga sekitar Kulim,” ujarnya. – K! ONLINE


Penghuni flat terbakar sempat lari keluar rumah
Oleh NOOR HASLIZA NUSI

26 Februari 2021, 11:31 pm
GEORGE TOWN – Sebuah keluarga sempat berlari menyelamat diri setelah kediaman mereka di aras satu, Blok 94, Flat Batu Lanchang, Jelutong di sini hangus dijilat api dalam kejadian kebakaran malam tadi.
Mereka dipercayai terdiri empat beranak dikatakan pantas meninggalkan kediaman sejurus dimaklumkan mengenai kepulan asap dari dalam rumah tersebut kira-kira pukul 6.45 petang.
Difahamkan, kejadian tersebut disedari jiran yang tinggal di belakang dan di tepi kediaman mangsa terbabit.
Pegawai Operasi dari Balai Bomba dan Penyelamat Jalan Perak, Fadzil Mohamad berkata, pihaknya menerima panggilan berhubung kejadian kira-kira pukul 6.45 petang dan tiba di lokasi kejadian kurang 10 minit kemudian.
Menurutnya, kebakaran berlaku melibatkan rumah Kelas A dengan anggaran peratusan kebakaran 80 peratus.
“Sebaik tiba, penghuni terbabit dikatakan terlebih dahulu keluar menyelamat diri dan kebakaran yang berlaku telah menyebabkan ruang tamu dan dua bilik tidur hangus dijilat api.

“Api dapat dikawal sepenuhnya kira-kira 10 minit kemudian dan punca kebakaran masih dalam siasatan Pasukan Forensik Bomba,” katanya ketika dihubungi Kosmo! di sini sebentar tadi. – K! ONLINE


PDRM umum pertukaran pegawai kanan
Oleh MUHD AFIQ AL-HAFIZ MAT YUSOF

26 Februari 2021, 9:33 pm
PETALING JAYA – Polis Diraja Malaysia (PDRM) mengumumkan pertukaran jawatan membabitkan seorang pegawai kanannya berkuat kuasa pada 1 Mac ini.
Komunikasi Korporat PDRM, Superintenden Skandaguru Anandan, berkata, pertukaran tersebut membabitkan Senior Asisten Komisioner (SAC) M. V Sri Kumar M. Nair.
“Beliau yang kini bertugas di Bahagian Gerakan Jabatan Keselamatan Dalam Negeri Dan Ketenteraman Awam, Bukit Aman akan bertukar sebagai SAC Pasukan Petugas Khas Imunisasi Covid-19, Kementerian Sains, Teknologi dan Inovasi (Mosti), Putrajaya.
“Pertukaran tersebut akan berkuat kuasa pada 1 Mac ini,” katanya dalam satu kenyataan di sini hari ini. – K! ONLINE


KWP nafi KSU terbabit dalam iklan pelaburan haram
Oleh MOHD. HUSNI MOHD. NOOR

26 Februari 2021, 10:04 pm
PUTRAJAYA – Kementerian Wilayah Persekutuan (KWP) hari ini menafikan pembabitan Ketua Setiausaha (KSU) kementeriannya, Datuk Seri Rosida Jaafar dalam sebuah syarikat pelaburan patuh syariah.
Susulan itu, satu laporan polis dibuat petang tadi bagi membolehkan siasatan dibuat terhadap sebuah laman Facebook kerana didapati menggunakan wajah Rosida dalam iklan pelaburan itu bertujuan memperdaya orang awam.
Menerusi kenyataan dikongsi di Facebook, KWP menjelaskan Rosida tiada kaitan dengan laman pelaburan itu.
Malah, iklan pelaburan itu juga tiada kaitan dengan KWP.
“Posting (hantaran) yang dibuat oleh scammer ini cuba memperdayakan orang ramai untuk membuat pelaburan haram.
“Malah, ia juga sangat berniat jahat serta cuba mencemarkan imej Ketua Setiausaha KWP,” katanya.

Katanya, mangsa-mangsa yang sudah terpedaya dengan skim pelaburan itu dikehendaki membuat laporan polis dengan segera.
Susulan itu, satu laporan polis sudah dibuat di Balai Polis Presint 7, di sini petang tadi bagi membolehkan satu siasatan dilakukan.
Berdasarkan laporan polis dibuat, Ketua Setiausaha KWP tidak pernah memberi kebenaran bagi penggunaan gambar rasmi beliau pada iklan sebuah syarikat pelaburan dikenali sebagai Hanifa Capital. –  K! ONLINE


Lelaki dikehendaki berkaitan dadah ditahan polis
Oleh NUR SHARIEZA ISMAIL

26 Februari 2021, 9:47 pm
SEPANG – Seorang lelaki yang dikehendaki polis berkaitan kes dadah ditahan berhampiran parkir Unipark Condominium di sini, kelmarin.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, tangkapan ke atas suspek yang bekerja sebagai peniaga itu dibuat polis kereta peronda (MPV) Ibu Pejabat Polis Sepang sektor empat Balai Dato Abu Bakar Baginda kira-kira pukul 1.30 pagi.
Wan Kamarul Azran berkata, ketika polis membuat tugas rondaan berhampiran dengan parkir Unipark Condominium telah memeriksa dua lelaki di dalam sebuah kereta jenis Honda Jazz.
“Polis kemudiannya telah buat semakan melalui Pusat Kawalan Daerah (DCC) Sepang ke atas nombor kad pengenalan diri dan didapati suspek masih dikehendaki bersabit dengan laporan polis Putrajaya 1995/17 Seksyen 6(1) Akta Dadah Berbahaya.
” Bagaimanapun, siasatan lanjut ke atas kenderaan tersebut tiada rekod hilang selain pemeriksaan ke atas tubuh badan suspek dan kenderaan tidak menjumpai apa-apa barang salah,” katanya kepada Kosmo! hari ini.
Wan Kamarul Azran berkata, lelaki berusia 43 tahun yang dikehendaki tersebut telah ditangkap dan dibawa ke IPD Sepang untuk tindakan selanjutnya. – K! ONLINE